text:
Фото:
Миграция хеҙмәте БР бюджетына 51 миллион һәм РФ бюджетына 213 миллион һум күсерҙе
Фото:
Федераль миграция хеҙмәтенең БР буйынса идаралығының матбуғат хеҙмәтенән хәбәр итеүҙәренсә, 2010 йылдың туғыҙ айында миграция хеҙмәте Башҡортостан Республикаһы бюджетына 51 миллион һум һәм Рәсәй Федерацияһы бюджетына 213 миллион һум күсергән.
Законға ярашлы, миграция ҡануниәтен боҙған өсөн һалынған штрафтарҙан алынған средстволар урындағы ҡаҙнаға китә. Улар муниципалитеттар ихтыяжында файҙаланыла. Ә сит ил паспорттары, визалар һәм саҡырыуҙар әҙерләү өсөн, йәшәүгә һәм эш көсөн файҙаланыуға рөхсәт алыу өсөн дәүләт пошлиналары йыйымдары федераль бюджетҡа оҙатыла.


c: text/html

text:
72 йыл элек Мәскәү эргәһендә Ҡыҙыл Армияның контрһөжүме башлана
Бөгөн, 5 декабрҙә, Рәсәйҙә Хәрби дан көнө билдәләнә – был 1941 йылда Мәскәү эргәһендәге һуғышта совет ғәскәрҙәренең контрһөжүме башланған көн. Был иҫтәлекле дата 1995 йылдың 13 мартындағы 32-ФЗ «Рәсәйҙең хәрби дан (еңеү) көндәре тураһында»ғы Федераль закон менән билдәләнгән.
1941 йылдың июнендә Германия ғәскәрҙәре һуғыш иғлан итмәйенсә Советтар Союзы территорияһына баҫып инә, бер-бер артлы ҡалаларҙы яулап илдең уртаһына юллана. Декабргә агрессор баш ҡала эргәһенә килеп етә. Контрһөжүм 1941 йылдың 5-6 декабрендә Калининградтан Елецҡа тиклемге фронтта башлана. Хәрби хәрәкәттәр шунда уҡ киҫкен характер ала. Тере көстә һәм техник саралар яғынан дошмандан ҡалышыуға, ҡаты һыуыҡтарға, тәрән ҡар ҡатламына ҡарамаҫтан, Калинин фронтының һул крылоһы һәм Көнбайыш фронттың уң крылоһы ғәскәрҙәре контрһөжүмдең тәүге көндәрендә үк Калининдан көньяҡтараҡ һәм Мәскәүҙән төньяҡ-көнбайыштараҡ дошман оборонаһын йырып сыға, тимер юлды һәм Калинин-Мәскәү шоссеһын өҙә, бер нисә ауылды азат итә.
Мәскәүҙән төньяҡ-көнбайыштараҡ һөжүм иткән ғәскәрҙәр менән бер үк ваҡытта Көнбайыш фронттың һул крылоһы һәм Көньяҡ-Көнбайыш фронттың уң крылоһы ғәскәрҙәре контрһөжүмгә күсә. Ҡыҙыл армия ғәскәрҙәренең Мәскәүҙе уратып алыуға тәғәйенләнгән «Үҙәк» армияһы фланг группировкаларына көслө һөжүме немец-фашист командованиеһын, үҙ ғәскәрҙәрен тар-мар итеүҙән ҡотҡарып алып ҡалыу өсөн, ашығыс саралар күрергә мәжбүр итә.
8 декабрҙә Гитлер бөтә Совет-Германия фронтында оборонаға күсеү тураһындағы директиваға ҡул ҡуя. «Үҙәк» армия группаһына стратегик яҡтан мөһим райондарҙы нисек тә булһа ҡулдан ысҡындырмаҫҡа тигән бурыс ҡуйыла.
9 декабрҙә Совет ғәскәрҙәре Рогачево, Венев, Елецты, 11 декабрҙә – Сталиногорскты, 12 декабрҙә – Солнечногорскты, 13 декабрҙә – Ефремовты, 15 декабрҙә – Клинды, 16 декабрҙә – Калининды, 20 декабрҙә Волоколамскты азат итә. 25 декабрҙә совет ғәскәрҙәре киң фронтта Окаға сыға. 28 декабрҙә Козельск азат ителә, 30 декабрҙә — Калуга, 1942 йылдың ғинуар башында – Мещовск һәм Мосальск.
1942 йылдың ғинуар башына Көнбайыш фронттың уң крылоһы ғәскәрҙәре Лама һәм Руза йылғалары рубежына сыға. Был ваҡытҡа Калинин фронты ғәскәрҙәре Павликово, Старица рубежына сыға. Көнбайыш фронттың үҙәк ғәскәрҙәре 26 декабрҙә Наро-Форминскиҙы, 2 ғинуарҙа – Малоярославецты, 4 ғинуарҙа Боровскиҙы азат итә.
Брянск фронты ғәскәрҙәре Көнбайыш фронтының һул крылоһы ғәскәрҙәре менән бергә 1942 йылдың ғинуар башына Белев, Мценск, Верховье сигенә етә. Улар «Үҙәк» армия группаларын уратып алыу өсөн уңайлы шарттар булдыра.
Контроһөжүмдәр һуғыш барышында һынылыш осоро була. Бына шулай Гитлерҙың «Блицкриг» тип аталған, беҙҙең илде тиҙ арала баҫып алыу планы юҡҡа сыға. Совет армияһы дошманға ҡаршы тора алды. Немецтар һанаулы көндәрҙә йөҙләгән километрға артҡа сигенде, Совет халҡының Еңеүгә ышанысы нығынды.
Ватанды агрессорҙан азат итеүгә Башҡортостан халҡы тос өлөш индерҙе. Күп яҡташтарыбыҙ яу яланында ятып ҡалды, шулай ҙа баш ҡаланы һаҡлаусылар араһында әле иҫәндәре лә бар.

robotstxt: allowed

filter: keep


text:
Өфө эшҡыуарҙарын Эшлекле контакттар биржаһына саҡыралар
8 ноябрҙә Өфөлә Эшлекле контакттар биржаһы үтәсәк. Уны Өфө хакимиөте ярҙамында Өфөнөң Эшҡыуарҙар союзы һәм Бәләкәй эшҡыуарлыҡты үҫтереү һәм яҡлау Өфө ҡала фонды ойоштора.
Унда ҡатнашыуға эшлекле партнерҙар эҙләп табыу менән ҡыҙыҡһынған эшҡыуарҙар саҡырыла. Улар компанияны презентациялау үткәрә, алдан килешелгән график буйынса потенциаль партнёрҙар менән эшлекле осрашыуҙарҙа һәм һөйләшеүҙәрҙә ҡатнаша ала. Партнёрҙар эҙләү менән ойоштороусылар шөғөлләнә.
Программаға шулай уҡ эшҡыуарҙарҙың бизнес алып барыуға ҡағылышлы төрлө мәсьәләләр буйынса белгестәр менән шәхси консультацияһы һәм «Ҡытай һәм Азия илдәренән етештереүселәр менән бизнес-хеҙмәттәшлекте ойоштороу» семинары индерелгән.
Ҡатнашыусы фирмалар тураһында мәғлүмәт «Эшлекле контакттар биржалары» махсус каталогында урынлаштырыласаҡ.
Биржала ҡатнашыу өсөн заявка бирергә һәм теркәү взносын түләргә кәрәк.
Заявка бланкыһын һәм өҫтәмә мәғлүмәтте Өфө эшҡыуарҙары союзы сайтында алырға мөмкин.


text:
Фото:
Өфөлә «Урал-батыр» эпосын яҙып алыуға 100 йыл тулыуға арналған конференция үтә
Фото:
Өфөлә, БР Дәүләт Йыйылышы – Ҡоролтай Йортонда, «Урал-батыр» эпосын яҙып алыуға 100 йыл тулыуға арналған «Урал-батыр» һәм донъя халыҡтарының рухи мираҫы» халыҡ-ара ғилми-ғәмәли конференцияһы асылды. Уны ойоштороусылар – Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты, БР Фәндәр академияһы, БР Мәҙәниәт министрлығы, Башҡортостан Республикаһының ЮНЕСКО эштәре буйынса комитеты. Конференцияла БР Хөкүмәте Премьер-министры урынбаҫары Зөһрә Рәхмәтуллина ҡатнаша. Форумда ҡатнашыусыларға һәм ҡунаҡтарға тәбрикләү һүҙе менән һәм уңышлы эш теләп БР Дәүләт Йыйылышы – Ҡоролтайҙың Фән, мәғариф, мәҙәниәт, спорт һәм йәштәр эштәре буйынса комитеты рәйесе, Башҡортостандың халыҡ шағиры Рауил Бикбаев сығыш яһаны.
«Урал-батыр» эпосы — финдарҙың «Калевала», германдарҙың «Песнь о Нибелунгах», ҡырғыҙҙарҙың «Манас» кеүек эпик шиғриәт шедеврҙары менән бер рәттә торған, башҡорт халҡының боронғо архаик хикәйәттәренең береһе. «Урал-батыр» мифологияны өйрәнеү буйынса мөһим сығанаҡ булып тора, башҡорт халҡының ғына түгел, бөтә донъя мәҙәниәтенең боронғо тарихына асыҡлыҡ индерә.
«Урал-батыр» эпосын яҙып алыуҙың 100 йыллығына арналған ғилми форум Өфө, Стәрлетамаҡ, Сибай, Учалы, Ҡазан, Яр Саллы, Төмән, Новосибирск, Горно-Алтайск ҡалаларынан, шулай уҡ Абхазиянан һәм Германиянан ғалимдарҙы йыйҙы.
Көндөң тәүге яртыһында пленар ултырыш үтте, икенсеһендә төрлө секциялар һәм ике симпозиум эшләйәсәк.


text:
ПромТрансБанк ҡулаҡса менән кредит суммаһын миллион һумға тиклем арттырҙы
Республика халҡында ҡулланыусылар ихтыяждарына бирелгән кредиттар ҙур һорау менән файҙалана. 19 ноябрҙән ПромТрансБанкта миллион һумға тиклем кредит алыу өсөн клиенттың бер генә документы кәрәк буласаҡ — РФ гражданы паспорты. Шул уҡ мәлдә залог йәки яуаплылыҡты үҙ өҫтөнә алыу талап ителмәй. Кредитҡа документ тултырғанда клиент түбәндәгеләрҙе үҙе һайлай ала: кредитты ҡаплау өсөн түләүҙәр күләмен (ай һайын бер иш суммалағы түләүҙәр йәки ай һайын аҙая барған түләүҙәр, шулай уҡ айына ниндәй сумманы түләргә мөмкинлегенә ҡарап, түләү күләмен), датаһын.
Кредиттың ваҡытында ҡапланыуына ҡарап, ПромТрансБанк «Копилка» карталары хужаларына процент һәм айлыҡ комиссия суммаһынан 1% күләмендә бонустар күсерә.


text:
Рөхсәтһеҙ барлыҡҡа килгән сүплектәрҙе асыҡлау буйынса тикшереүҙәр алып барыла
Тәбиғәттән файҙаланыу өлкәһендә күҙәтеү буйынса федераль хеҙмәттең Башҡортостан Республикаһы идаралығы республика биләмәһендәге санкцияланмаған сүплектәрҙе асыҡлау һәм бөтөрөү буйынса рейд тикшереүҙәрен дауам итә. Идаралыҡ хеҙмәткәрҙәре менән Шишмә районының Алкин ауылы советы биләмәһендә үткәрелгән һуңғы тикшереүҙәр һөҙөмтәһендә бер юлы бер нисә сүплек табылған, уларҙың дөйөм майҙаны ярты гектарға тиерлек етә. Ҡағиҙә булараҡ, уларҙың барыһы ла баҡсасылыҡ ширҡәттәре янында, шулай уҡ Пионерская станцияһынан алыҫ түгел тимер юл буйында урынлашҡан.
Ведомствоның матбуғат хеҙмәтенән хәбәр итеүҙәренсә, асыҡланған сүплектәр тураһындағы материалдар тейешле саралар күреү өсөн БР Тәбиғәттән файҙаланыу һәм экология министрлығына ебәрелгән. Шулай уҡ Алкин ауыл советы биләмәһендә үткәрелгән рейд һөҙөмтәләре тураһындағы мәғлүмәт республиканың Шишмә районы прокуратураһына ла йүнәлтелгән.


text:
Башҡортостан вәкилдәре «Гиперборея» халыҡ-ара йәштәр форумында ҡатнашасаҡ
Ағымдағы йылдың июнь айында үткәрелгән «Башҡортостан Республикаһының йәш профсоюз лидеры–2012» республика конкурсында еңеүсе һигеҙ кеше IV «Гиперборея» халыҡ-ара йәштәр форумында ҡатнашасаҡ. Уның сиктәрендә 3-9 августа Петрозаводск ҡалаһынан 17 километр алыҫлыҡта Лососинное күле янында профсоюз йәштәре слеты һәм «Профсоюз лидеры-2012» бөтә Рәсәй йәштәр конкурсы финалы үтә. «Гиперборея» форумында бөтә Рәсәйҙән һәм донъяның 13 иленән 16-30 йәштәрҙәге яҡынса 1000 кешенең ҡатнашыуы көтөлә.
VIII «Башҡортостан Республикаһының йәш профсоюз лидеры–2012» республика конкурсында еңеүселәр Бөтә Рәсәй конкурсында Башҡортостандың Профсоюздар федерацияһы исеменән сығыш яһаясаҡ. Улар араһында – Стәрлетамаҡ төҙөлөш колледжы студенты Леонид Бабоченко, РФ дәүләт учреждениелары һәм йәмәғәт хеҙмәтләндереү хеҙмәткәрҙәре профсоюзының Башҡортостан республика ойошмаһы белгесе Рита Туҡтарова, «Хеҙмәт һәм социаль мөнәсәбәттәр академияһы» Башҡортостан социаль технологиялар институты вәкилдәре Регина Әминова, Лия Ғәйнетдинова, Артур Сөләймәнов, Диана Чунарева, Екатерина Данилова һәм Александр Дорофеев.
Форумда ҡатнашыусылар өсөн «Яуаплы һайлау» темаһына белем биреү программаһы ҡаралған. «Гиперборея»ла «Йәш сәйәсмәндәр», «Мин — граждан», «Видеотулҡын», «Карелия волонтерҙарының йыйылма командаһы», «Йәштәр эшҡыуарлығы», «Шаяндар һәм тапҡырҙар клубы мәктәбе» һәм башҡа бик күп майҙансыҡтар, шулай уҡ «Дуҫлыҡ күперҙәре» халыҡ-ара майҙансығы эшләйәсәк.


text:
Рөстәм Хәмитов «Транспорт системалары. Махсус техника һәм ҡорамалдар» күргәҙмәһен ҡараныФото: Олег Яровиков
Рөстәм Хәмитов «Транспорт системалары. Махсус техника һәм ҡорамалдар» күргәҙмәһен ҡараны
Рөстәм Хәмитов «Транспорт системалары. Махсус техника һәм ҡорамалдар» күргәҙмәһен ҡараныФото: Олег Яровиков
ӨФӨ, 2016 йыл, 22 сентябрь. /«Башинформ» мәғлүмәт агентлығы/.
21 сентябрҙә Өфөлә Башҡортостан Башлығы Рөстәм Хәмитов «ВДНХ-Экспо» күргәҙмәләр комплексында ойошторолған I «Транспорт системалары. Махсус техника һәм ҡорамалдар» күргәҙмәһен ҡараны.
Бында яңы коммерция транспорты һәм юл-төҙөлөш техникаһы, материалдар һәм ҡорамалдар, запас частар, майлау материалдары, экспедиция хеҙмәттәре, автотранспорт мониторингы системалары ҡуйылған. Күргәҙмәлә бөтәһе илдең 10 төбәгенән, шул иҫәптән Мәскәүҙән, Санкт-Петербургтан, Татарстандан, Силәбе, Кемеров, Свердловск, Брянск, Нижегород өлкәләренән 70-кә яҡын компания ҡатнаша.
Күргәҙмәлә ГЛОНАСС системаһының Башҡортостан буйынса төбәк операторы юл хәрәкәте, пассажирҙар һәм йөк ташыу мониторингының инновация системаларын тәҡдим иткән. Әлеге ваҡытта ошо маҡсатта илдә етештерелгән пилотһыҙ осоу аппараттарын файҙаланыу күҙаллана. Рөстәм Хәмитов юл хәрәкәте хәүефһеҙлеген арттырыу өсөн ошо системаны артабан үҫтереү кәрәклеген билдәләне.
«Машиналар һәм приборҙар эшләү компаниялар төркөмө» (Брянск), Кемеров тәжрибә ремонт-механика заводы, Кировград ҡаты иретмәләр заводы, «Меркатор Холдинг» (Мәскәү) компаниялары юл-төҙөлөш һәм коммуналь техниканың заманса өлгөләрен, Башҡортостандың «Башбетон», «Россильбер» компаниялары, шулай уҡ Нефть химияһы һәм эшкәртеү институты юл төҙөлөшө өлкәһендәге инновация материалдарын тәҡдим иткән. Төбәк етәксеһе республиканың Транспорт һәм юл хужалығы буйынса дәүләт комитетына перспективалы материалдар етештереүселәр менән әүҙемерәк хеҙмәттәшлек итергә ҡушты.
– Ошо йәһәттән импортты алмаштырыу килеп сыға икән, ярҙам итергә кәрәк, – тине Рөстәм Хәмитов.
«Өфө» халыҡ-ара аэропортының генераль директоры Александр Андреев эске һауа юлдары терминалын реконструкциялау барышы тураһында хәбәр итте, был уның үткәреү һәләтен күпкә арттырырға мөмкинлек бирәсәк.
Күргәҙмәне ҡараған саҡта төбәк етәксеһе Һамар – Өфө – Силәбе автомобиль магистрале идаралығының стенды менән танышты һәм ошо трассаны тәртиптә тотоу кәрәклеген билдәләне.
– Федераль йәки республика юлымы – халыҡҡа барыбер. Иң мөһиме – сифатлы эшләү, – тип белдерҙе Рөстәм Хәмитов. – Форум эштең яңы варианттарын күрһәтер, тип ышанам. Иң мөһиме, белгестәр төҙөлөштөң сифаты яҡшырһын өсөн дөрөҫ ҡарар ҡабул итә аласаҡ.


text:
7 декабрҙә баш ҡалала Башҡортостан Яҙыусылар союзының сираттан тыш съезы үтәсәк
Шаршамбы, 7 декабрҙә, Өфөлә Башҡортостан Яҙыусылар союзының сираттан тыш съезы үтәсәк. Көн тәртибендә бер мәсьәлә — Башҡортостан Республикаһының Яҙыусылар союзы идараһы рәйесен һайлау.
Ижади ойошма идараһынан асыҡлауҙарынса, ағымдағы йылдың апрель айында үткән съезда һайланған шағир Азамат Юлдашбаев рәйес вазифаһында Рәсәй Юстиция министрлығының Башҡортостан буйынса Идаралығы менән раҫланмаған, сөнки һайлауҙарҙа ул тейешле тауыш йыймаған (тауыштарҙың өстән ике өлөшө). Был талапты мотлаҡ үтәү тураһында республика яҙыусыларына хәбәр итмәгәндәр.
Сираттан тыш съезд Хөсәйен Әхмәтов исемендәге Башҡорт дәүләт филармонияһының ҙур залында үтәсәк. Башлана – 9.30 сәғәттә.


text:
Башҡортостандың «Бук-М2» зенит комплекстары экипаждары бишенсе тапҡыр Ҡыҙыл майҙанда Еңеү парадында ҡатнашасаҡ
«Бук-М2» зенит ракета комплекстары экипаждары Мәскәүҙә Ҡыҙыл майҙанда Еңеү парадына әҙерлек үткәрә. Үҙәк хәрби округының Башҡортостанда урынлашҡан зенит ракета берләшмәһе составы һәм техникаһы бындай сарала бишенсе тапҡыр ҡатнашасаҡ, тип хәбәр иттеләр Үҙәк хәрби округының матбуғат хеҙмәтенән.
Парадта ҡатнашасаҡ колонна составында Ҡыҙыл майҙан буйлап һигеҙ берәмек хәрби техника үтәсәк. Экипаждар саҡырыу һәм контракт буйынса хеҙмәт иткән, медицина һәм психологик тикшереүҙәр үткән әҙерлекле хәрби хеҙмәткәрҙәрҙән тора. Еңеү парадына әҙерлек сиктәрендә зенит ракета берләшмәһендә экипаждар составы менән махсус дәрестәр үткәрелгән.


text:
Фото:
Ҡаҙағстан Әхмәт-Зәки Вәлиди Туған йылын хуплай
Фото:
Халыҡ-ара ТӨРКСОЙ ойошмаһы 2010 йылды башҡорт ғалимы, профессор Әхмәт-Зәки Вәлиди Туған йылы тип иғлан итте. Был ваҡиғаға арналған тәүге сараларҙың береһе бөгөн Ҡаҙағстан Республикаһының Алматы ҡалаһында Милли китапханала үткәрелә. «Әхмәт-Зәки Вәлиди Туған әҫәрҙәрендә төрки халыҡтар тарихы һәм мәҙәниәте» түңәрәк өҫтәлендә Ҡаҙағстандан, Төркиәнән һәм Башҡортостандан күренекле ғалимдар сығыш яһаясаҡ.
Беҙҙең республиканан философия фәндәре кандидаты Гөлнара Ишберҙина менән филолог Айнур Хужахмәтов ҡатнаша. Уларҙың докладтарының темалары — "Ә.-З.Вәлиди Туғандың донъяға ҡарашы формалашыуы" һәм "Хәҙерге башҡорт прозаһында Ә.-З. Вәлиди Туған образы".
Фәнни форумда шулай уҡ Әхмәт-Зәки Вәлидиҙең улы – Билькент университеты уҡытыусыһы профессор, доктор Сөбәҙәй Туған, Башҡортостандың Ҡаҙағстандағы вәкиле Ержан Азанов, Ҡаҙағстан Республикаһы Мәҙәниәт һәм милли сәйәсәт министрлығының ТӨРКСОЙ Халыҡ-ара ойошмаһындағы вәкиле Асҡар Торғанбаев, «Ағиҙел» башҡорт йәмғиәте вәкиле Азамат Рыҫкилдин, төп ҡаҙаҡ тарихсылары тарих фәндәре докторы Мәмбәт Койгелдиев, академик Ҡайрат Сапарғәлиев, Чокан Вәлиханов исемендәге ҠР Тарих һәм этнография институты директоры тарих фәндәре докторы Саттар Мәжитов сығыш яһаясаҡ.


text:
Өфөлә 12 мең рәсми вакансияға 7 мең эшһеҙ дәғүә итә
2012 йыл башынан Өфөлә 20 меңгә яҡын рәсми рәүештә теркәлгән эшһеҙ эшкә урынлаштырылған. Баш ҡаланың халыҡ мәшғүллеге хеҙмәтендә иҫәптә торған йәнә 2300-гә яҡын кеше был ваҡыт эсендә ҡайтанан уҡытыуға ебәрелгән.
Бөгөнгө көндә баш ҡаланың вакансиялар банкында 12 меңдән ашыу буш эш урыны иҫәпләнә, уларға яҡынса 7200 эшһеҙ дәғүә итә. Өфөнөң хеҙмәт биржаһында йәмғеһе 7600-ҙән ашыу кеше иҫәптә тора.
«Башинформ» агентлығына Өфөнөң Халыҡ мәшғүллеге үҙәгенән хәбәр итеүҙәренсә, көсөргәнешлек коэффициенты, йәки эшһеҙҙәр менән вакансиялар нисбәте 0,62-гә тиң. Рәсми эшһеҙлек кимәле әлеге ваҡытта 1,28 процентҡа етә.


text:
22 апрелдә Башҡортостанда Георгий таҫмаһын тарата башлайҙар Фото: Олег Яровиков
22 апрелдә Башҡортостанда Георгий таҫмаһын тарата башлайҙар
22 апрелдә Башҡортостанда Георгий таҫмаһын тарата башлайҙар Фото: Олег Яровиков
ӨФӨ, 2015 йыл, 7 апрель. /«Башинформ» мәғлүмәт агентлығы, Эльмира Сабирова/.
22 апрелдә Башҡортостан «Георгий таҫмаһы» бөтә Рәсәй акцияһына ҡушыла. Уны Волонтерҙар хәрәкәте һәм йәштәрҙең башланғыстарына ярҙам итеү үҙәгенең әүҙем ағзалары республиканың ҡала һәм райондарында бушлай тарата.
Ойошманан хәбәр итеүҙәренсә, 22 апрелдә төбәктә 27 мең самаһы таҫма таратыласаҡ.
Таҫманың ҡыҙғылт-һары һәм ҡара төҫтәре «ялҡын һәм төтөндө» аңлата, улар һалдаттың яу яланындағы ҡаһарманлығын символлаштыра. Акция тәүге тапҡыр 2005 йылда, Бөйөк Еңеүҙең 60 йыллығын билдәләгәндә, үткәрелде. Уны «РИА Новости» агентлығы һәм «Студенттар ойошмаһы» йәштәргә социаль ярҙам төбәк йәмәғәт ойошмаһы башлап ебәрҙе. Акция төрлө йәштәге һәм социаль төркөмгә ҡараған кешеләрҙе берләштерҙе. Шул ваҡыттан алып байрам алдынан кешеләр таҫманы кейемдәренә, сумкаларына һәм машина антеннаһына таға.
Георгий таҫмаһы — Бөйөк Ватан һуғышында Еңеү хаҡында хәтер символы, донъяны фашизмдан азат иткән ветерандарға рәхмәт билдәһе.


text:
Әсәлек капиталы артмаясаҡ
Әсәлек капиталы артмаясаҡ.
Һәр хәлдә Рәсәй Хеҙмәт һәм халыҡты социаль яҡлау министрлығы 2020 йылға тиклем ғаилә капиталын индексациялауҙы туҡтатыу тураһында закон проектын әҙерләй. Министрлыҡ был ҡарарын илдәге ауыр финанс-иҡтисади хәлгә бәйләй. Бынан алда Рәсәй Хөкүмәте лә 2017 йылда икенсе балалары тыуған ғаиләләргә әсәлек капиталы күләмен арттырмау тураһында иғлан иткәйне. Илдә әсәлек капиталы 2007 йылда ғәмәлгә ингәйне. Тәүҙәрәк программа 2016 йылдың аҙағына тиклем генә эшләр, тип күҙалланғайны. Әммә президент Владимир Путиндың ҡушыуы буйынса ул тағы ла ике йылға оҙайтылды. Әлеге ваҡытта әсәлек капиталы 453 мең 26 һум.


text:
Республикала сентябрҙә БДИ тапшырыу өсөн ғаризалар ҡабул ителә башланы
ӨФӨ, 2016 йыл, 9 август. /«Башинформ» мәғлүмәт агентлығы, Эльмира Сабирова/.
8 августа республиканың белем биреү ойошмаларында сентябрь айында Берҙәм дәүләт имтиханын тапшырыу өсөн ғаризалар ҡабул ителә башланы.
Сентябрҙә мотлаҡ предметтар — рус теле һәм математика (база кимәле) буйынса Берҙәм дәүләт имтиханы һәм дәүләт сығарылыш имтиханы үткәрелә.
5 һәм 14 сентябрҙә уҡыусылар рус теленән, 8-дә һәм йәнә 14 сентябрҙә математиканан һынау тота, тип хәбәр итә Рособрнадзор.
Билдәләнгән ваҡытта имтиханда дәүләт йомғаҡлау аттестацияһын үтмәгән йәки унда бер йә иһә ике мотлаҡ предмет буйынса ҡәнәғәтләнерлек билдәһен алмаған уҡыусылар ҡатнашырға хоҡуҡлы.
Уҙған йылдарҙа һәм быйыл мәктәп тамамлаған, күрһәтелгән предметтар буйынса һөҙөмтәләрен яҡшыртырға теләгән уҡыусылар сентябрь айында Берҙәм дәүләт имтиханында ҡатнаша алмай.
Ғаризалар 22 авгусҡа тиклем ҡабул ителә.


text:
Өфөлә «Йәштәргә - эш!» акцияһы үтәсәк
«Йәштәргә — эш!» республика акцияһының икенсе этабы кесе йома, 20 сентябрҙә, Йәштәр һарайында үтә. Сараны ойоштороусылар булып БР Йәштәр сәйәсәте һәм спорт министрлығы, Республика йәштәр мәшғүллегенә булышлыҡ итеү үҙәге, БР Халыҡ мәшғүллеге дәүләт хеҙмәте идаралығы һәм Башҡорт дәүләт аграр университеты сығыш яһай.
БР йәштәр сәйәсәте һәм спорт министры урынбаҫары Руслан Ғизәтуллин һүҙҙәренсә, йәрминкә эш тәҡдим итеүселәр һәм шулай уҡ эш эҙләгән йәштәр араһында ла ҙур һорау менән файҙалана. Йәштәргә улар яҡшы эш табырға мөмкинлек бирә, ә эш тәҡдим итеүселәргә квалификациялы белгестәр йәлеп итергә ярҙам итә.
Быйыл үҙенең вакансияларын баш ҡаланың 50-гә яҡын предприятиеһы һәм ойошмаһы тәҡдим итәсәк. Сарала 500-ҙән ашыу йәш кешенең ҡатнашыуы көтөлә, тип хәбәр иттеләр БР Йәштәр сәйәсәте һәм спорт министрлығынан.
Башлана – 15 сәғәттә.


text:
Шаран районының Дүртөйлө урта мәктәбенә Алексей Кондратьев исеме бирелде
Бер йыл элек Өфө дәүләт нефть техник университеты профессоры, техник фәндәр докторы, Рәсәй Тәбиғәт фәндәре академияһының ағза-корреспонденты, БР Инженерлыҡ академияһының мөхбир ағзаһы, сыуаш халҡының данлыҡлы улы Алексей Кондратьев беҙҙең аранан китте.
Ғалим һәм йәмәғәт эшмәкәренең тыуған ерендә, Шаран районының Дүртөйлө ауылында, уның исемен мәңгеләштереү буйынса сара үтте. Хәтер кисәһенә республиканың баш ҡалаһынан Алексей Кондратьевтың улы Юрий, Башҡортостан сыуаштары кәңәше (съезы) Башҡарма комитеты рәйесе Валерий Сидоров, Өфө дәүләт нефть техник университеты проректоры Владимир Попков, университеттан хеҙмәттәштәре һәм уҡыусылары, «Нарспи» сыуаш халыҡ фольклор-этнография ансамбле килде.
Сарала Алексей Кондратьевтың яҡташтары, хеҙмәттәштәре, кисәне алып барыусылар ғалим, яҙыусы, Өфө сыуаш мәҙәниәте клубын ойоштороусы һәм етәксеһенең тормош юлы тураһында һөйләне, тип хәбәр итте Шаран районы хакимиәтенең мәғлүмәт-аналитика бүлеге начальнигы Раил Мусин.
Артабан Дүртөйлө урта мәктәбе бинаһында таҡтаташ асыу тантанаһы үтте, мәктәпкә Алексей Кондратьев исеме бирелде. Шулай уҡ белем биреү учреждениеһында уның музейы асылды, унда ғалимдың фотоһүрәттәре, китаптары һәм башҡа шәхси әйберҙәре һаҡланасаҡ.


text:
Республика башлығы Йылайыр районындағы урман питомнигы эшмәкәрлеге менән танышты
Йылайыр районының Юлдыбай ауылында Рөстәм Хәмитов «Йылайыр урманы» дәүләт унитар предприятиеһының питомнигында булды. Юлдыбай питомнигы урман фонды территорияһында урынлашҡан. Бында 11,5 га майҙанда шыршы һәм ҡарағай үҫентеләре үҫтерелә. Улар урман массивтарын тергеҙеүҙә файҙаланыла.
Рөстәм Хәмитовты урман янғындарына бәйле хәлдәр ҡыҙыҡһындырҙы. Предприятиела һөйләүҙәренсә, быйыл Йылайыр районында 143,9 га майҙанда 19 урман янғыны теркәлгән. Әйткәндәй, 2010 йылда 368 га майҙанда 79 янғын булған.


text:
Фото:
Фидус Ямалетдинов: социаль сәйәсәт маҡсаты – кешеләрҙең көнкүрешен яҡшыртыу
Фото:
Ҡала һәм район хакимиәттәре башлыҡтары семинарында БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов төбәк һәм урындағы кимәлдәрҙә социаль мәсьәләләрҙе хәл итеү тураһында һөйләне.
Вице-премьер хеҙмәт һәм граждандарҙы социаль яҡлау өлкәһендәге бурыстарҙы ваҡытында хәл итеүҙең мөһимлеген билдәләне. Атап әйткәндә, 2010 йылда был өлкәләге сараларҙы тормошҡа ашырыуға 9900 миллион һумдан ашыу аҡса йүнәлтелде.
Фидус Ямалетдинов, Башҡортостанда халыҡтың тормош кимәле өлкәһендәге күрһәткестәрҙең ыңғай динамикаһын һаҡлауға өлгәшелде, тип хәбәр итте. 2008 йылда табыштары йәшәү минимумы күләменән кәмерәк булған халыҡ өлөшө 12,8 проценттан 11,5 процентҡа тиклем кәмене. Был күрһәткес буйынса беҙҙең төбәк Волга буйы федераль округында – икенсе, Рәсәй буйынса 12-се урынды биләй. Ә халыҡтың аҡсалата табыштары кимәле буйынса республика 2008 йыл йомғаҡтары буйынса – 21-се, 2009 йылдың туғыҙ айында 18-се урында ине.
Вице-премьер муниципалитеттар етәкселәренең иғтибарын эш хаҡын һуңлатыу буйынса бурыстарҙы бөтөрөүгә йүнәлтте. Ул, эшһеҙлек буйынса проблемалар быйыл да киҫкен торасаҡ әле, тип билдәләне, һәм хакимиәт башлыҡтарын халыҡты эш менән тәьмин итеү буйынса бөтә сараларҙы күрергә саҡырҙы.
Ямалетдинов шулай уҡ, хеҙмәтте һаҡлау мәсьәләләре лә элеккесә актуаль булып ҡала, тип билдәләне. «Етештереү күләмдәре кәмеһә лә, хеҙмәтте һаҡлау талаптарын боҙоуҙар һаны кәмемәй», — тине ул.
Фидус Әғләм улы иҡтисади тотороҡһоҙлоҡ шарттарында граждандарҙың хоҡуҡтарын күҙәтеүҙең мөһимлеген билдәләне.


text:
Фото:
Туймазының йәш гвардиясылары ветерандарҙы Еңеү көнө менән ҡотланы
Фото:
Бөйөк Ватан һуғышында еңеүгә 68 йыл тулыуҙы билдәләү сиктәрендә «Берҙәм Рәсәйҙең Йәш Гвардияһы»ның Туймазы районындағы бүлексәһе тантаналы митинг ойошторҙо, тип хәбәр итә ER.RU.
Ветерандарға ҡотлау һүҙҙәре менән Туймазы ҡалаһы ҡала биләмәһе башлығы Эдуард Рәхмәтуллин, хәрби комиссар Салаут Бәхтийәров, «Йәш Гвардия»ның урындағы бүлексәһе етәксеһе Альберт Хәсәнов мөрәжәғәт итте.
Бөйөк Ватан һуғышы ветерандары, тыл хеҙмәтсәндәре, йәштәр һәм ҡала халҡы алдында «Нон-стоп», «Инфинити» бейеү коллективтары, «Феникс» ансамбле сығыш яһаны. Йырсылар Руслан Миңлебаев, Азалия Джураева һәм Ләйсән Хәсәншина һуғыш тураһында йырҙар башҡарҙы. Ветерандар өсөн сәй эсеү ойошторолдо, уларҙың һәр береһенә бүләктәр тапшырылды.


text:
Туғыҙ партия ваҡытынан алда Башҡортостан Президенты һайлауҙарында ҡатнашыуҙары тураһында белдерҙе – БР Үҙәк һайлак комиссияһы
Туғыҙ һайлау берекмәһе 14 сентябрҙә ваҡытынан алда Башҡортостан Президенты һайлауҙарында үҙҙәренең ҡатнашыуҙары тураһында белдерҙе. Кандидаттарҙы күрһәтеү буйынса партия сараларын үткәреү тураһында тейешле белдереү ҡағыҙы республиканың Үҙәк һайлак комиссияһына килгән.
Үҙҙәренең конференцияларын «Берҙәм Рәсәй» бөтә Рәсәй сәйәси партияһы, «Рәсәй патриоттары», Рәсәй Федерацияһының Коммунистар партияһы, Рәсәй халыҡ идаралығы партияһы, «Рәсәй пенсионерҙар партияһы – ғәҙеллек өсөн», «Граждандар көсө» төбәк бүлексәләре үткәргән, тип хәбәр иттеләр БР Үҙәк һайлак комиссияһында.
Аҙна аҙағына тиклем конференцияларҙы «Яблоко» Рәсәйҙең берләшкән демократик партияһы, Рәсәйҙең либераль-демократик партияһы, «Ғәҙел Рәсәй» төбәк бүлексәләре уҙғарасаҡ.
Ике кандидат – «Берҙәм Рәсәй» партияһының Башҡортостан төбәк бүлексәһенән Рөстәм Хәмитов һәм «Рәсәй патриоттары»нан Илдар Бикбаев – республиканың Үҙәк һайлау комиссияһына күрһәтеү буйынса документтарын тапшырған.


text:
Өфөлә асыҡ һауала CinePromo ҡыҫҡа метражлы фильмдар фестивале уҙа
ӨФӨ, 2016 йыл, 5 август. /«Башинформ» мәғлүмәт агентлығы, Ләйлә Аралбаева/.
6 августа Өфөлә асыҡ һауала CinePromo фильмдар фестивале ойошторола. «CinemaCar» автомобиль кинотеатры өфөләр өсөн илебеҙҙә төшөрөлгән ҡыҫҡа метражлы фильмдар программаһын әҙерләгән. Кинотаҫмалар — халыҡ-ара фестиваль призерҙары.
Фильмдарҙы 6 августа киске 9-сы яртынан төнгө 3-сө яртыға тиклем ҡарарға мөмкин. Автокиноклуб Коммунистик урамы яғынан Ҡунаҡһарай парковкаһында урынлашасаҡ. Баш ҡала халҡын һәм ҡунаҡтарҙы дуҫтары, туғандары, балалары менән көтәләр.
«Һәр кемде, хатта машинаһыҙ кешеләрҙе күреүебеҙгә шат буласаҡбыҙ! Үҙегеҙ менән ултырғыс, шезлонг алып килегеҙ!», — тип саҡыра ойоштороусылар «Бәйләнештә».


text:
Иртәгә 19-сы балалар спорт мәктәбе файҙаһына - хәйриә концерты
Шәмбе, 4 сентябрҙә, Нефтселәр мәҙәниәт һарайында яңы уҡыу йылы башланыуға арналған «Һаумы, студент!» хәйриә акцияһы үтәсәк. Концертта популяр йәш йырсылар — Диана Ишниязова, Юлиә Талхина, Рөстәм Ғиззәтуллин, Фәрүәз Урманшин ҡатнаша. «Маскарад» студияһы театрлаштырылған тамаша күрһәтәсәк.
Билеттар һатыуҙан алынған аҡса 19-сы балалар спорт мәктәбенә хәйриә ярҙамы буласаҡ. Теләге булғандар хәйриә иғәнәләре лә тапшыра ала. Концерт 18 сәғәттә башлана. Сараның бағыусыһы булып «Башнефть» акционерҙар нефть компанияһы» асыҡ акционерҙар йәмғиәте сығыш яһай.


text:
Баш ҡалала йылдың иң тәмле күргәҙмәһе асыласаҡ
14-16 ноябрҙә Өфөнөң «Аҡбуҙат» ипподромы алдындағы майҙанда XVIII «ПродУрал. Төрөү материалы» төбәк-ара күргәҙмәһе үтә.
Форум БР Ауыл хужалығы министрлығы, республиканың Сауҙа һәм ҡулланыусылар хоҡуҡтарын яҡлау буйынса дәүләт комитеты, Өфө хакимиәте, БР Сауҙа-сәнәғәт палатаһы, Башҡортостан сауҙа ассоциацияһы һәм «БашЭКСПО» күргәҙмә үҙәге менән ойошторола.
Күргәҙмәлә илдә етештерелгән аҙыҡ-түлек продукттары, эсемлектәр, аҙыҡ-түлекте ҡаптарға төрөү ҡорамалдары һәм башҡалар тәҡдим ителәсәк. Йыл һайын Өфөлә ойошторолған был күргәҙмә Урал-Волга буйы төбәгендә иң ҙур һәм абруйлы сараларҙың береһе булып тора.
Быйыл күргәҙмәлә Башҡортостандан ғына түгел, Түбәнге Новгород, Ярославль, Силәбе, Ырымбур һәм башҡа ҡалаларҙан вәкилдәр ҡатнашасаҡ.
Сараның эшлекле программаһында семинарҙар һәм түңәрәк өҫтәлдәр, эш осрашыуҙары һәм презентациялар ҡаралған. Программа сиктәрендә «Күргәҙмәләге иң яҡшы продукт» профессиональ дегустация конкурсы үткәреләсәк.


text:
Башҡортостан райондарында балалар ғибәҙәтханалар төҙөргә ярҙам итә
Шаран ауылы мәҙәниәт йортонда Шаран районы хакимиәт үҙәгендәге мәсет һәм сиркәү төҙөлөшө активистары менән ойошторолған хәйриә концерты үтте.
«Батыр», «Йәйғор», «Теремок» балалар баҡсаларының йәш таланттары сәхнәгә сыҡты. Билеттар һатыуҙан алынған килем дини ойошмалар вәкилдәренә тапшырылды.
Буласаҡ мосолман һәм православие ғибәҙәтханалары биналарына 2010 йылдың йәйендә нигеҙ һалынған. Улар Шаран районы халҡы, районда тыуып үҫкән бағыусылар аҡсаһына төҙөлә. Әлеге ваҡытта объекттар төҙөлөшө дауам итә: сиркәүҙең көмбәҙе эшләнгән, ҡыйығы бар, ә мәсеттә ике манараһын күтәрергә кәрәк.


text:
«Башнефть»тең нефть һәм газ табыу буйынса вице-президенты – Александр Дашевский
«Башнефть» акционерҙар нефть компанияһы» асыҡ акционерҙар йәмғиәтенең нефть һәм газ табыу буйынса вице-президенты итеп элек «Роснефть» нефть компанияһының ярҙамсы йәмғиәте — «Ванкорнефть» ябыҡ акционерҙар йәмғиәтенең генераль директоры вазифаһын биләгән Александр Дашевский тәғәйенләнде. 2005 — 2008 йылдарҙа Александр Дашевский «Роснефть» нефть компанияһы» асыҡ акционерҙар йәмғиәте департаменты директоры вазифаһында эшләгән.
«Башнефть»тең матбуғат хеҙмәтенән хәбәр итеүҙәренсә, Александр Дашевский нефть һәм газ табыуҙы, нефть табыуҙы производство-техник тәьмин итеүҙе, шулай уҡ геологик эҙләнеүҙәр эштәрен һәм нефть ятҡылыҡтарын эшкәртеүҙе етәкләйәсәк.
— БашТЭК предприятиелары комплексын артабан үҫтереү һөҙөмтәле эшләүсе вертикаль берләшкән структура булдырыуға бәйләнгән, — ти «Башнефть» акционерҙар нефть компанияһы» асыҡ акционерҙар йәмғиәтенең генераль директоры Виктор Хорошавцев. — Бының өсөн беҙ предприятиелар коллективы тарафынан тупланған тәжрибәне файҙаланыу ғына түгел, илдең нефть тармағының иң яҡшы кадрҙарын йәлеп итәбеҙ.


text:
Ле Корбюзье
Ле Корбюзье (франц. Le Corbusier; настоящее имя Шарль-Эдуар Жаннере-Гри (франц. Charles-Edouard Jeanneret-Gris); 6 октябрь 1887, Ла-Шо-де-Фон, Швейцария — 27 август 1965, Рокебрюн — Кап-Мартен, Франция) — швейцария сығышлы француз архитекторы , модернизмдың пионеры, |интернациональ стилдәге архитектуравәкиле , художник һәм дизайнер.
1947 йылда Оскар Нимейер менән Берләшкән Милләттәр Ойошмаһы штаб-фатирын проектын төҙөй.
- 6 октябрь көнө тыуғандар
- 1887 йылда тыуғандар
- Алфавит буйынса шәхестәр
- 27 август көнө вафаттар
- 1965 йылда вафаттар
- Алфавит буйынса рәссамдар
- Франция архитекторҙары
- XX быуат архитекторҙары
- Почётлы легион ордены офицерҙары
- Франция рәссамдары
- Швейцария архитекторҙары
- Функционализм
- Мәскәү архитекторҙары
- Почётлы докторҙар


text:
Башҡортостандың иң яҡшы метрология хеҙмәтенә конкурс
Башҡортостандың иң яҡшы метрология хеҙмәтенә конкурс иғлан ителгән. Уны БР Стандартлаштырыу, метрология һәм сертификациялау үҙәге үткәрә.
Конкурста республиканың бар предприятиеларынан метрология хеҙмәттәре ҡатнаша ала. Конкурсанттар предприятиеларҙағы персонал иҫәбе буйынса өс төркөмгә бүленә: 100 кешегә тиклем, 100-ҙән 1000 кешегә тиклем һәм 1000 кешенән күберәк кеше эшләгән предприятиелар. Һәр төркөмдә иң яҡшыһы билдәләнәсәк.
БР Стандартлаштырыу, метрология һәм сертификациялау үҙәгенән хәбәр итеүҙәренсә, квалификация кимәлен күтәреү һәм метрология хеҙмәттәре белгестәренең әүҙемлеген арттырыу – ярыштың төп маҡсаты.
Конкурста ҡатнашыу өсөн апрель аҙағына тиклем конкурс комиссияһына анкета- характеристика тапшырырға кәрәк.
Еңеүселәргә «Башҡортостан Республикаһының иң яҡшы метрология хеҙмәте» исеме биреләсәк һәм диплом тапшырыласаҡ. Ҡиммәтле бүләктәр ҙә әҙерләнә.
Еңеүселәрҙе бүләкләү тантанаһы Бөтә донъя метрология көнөнә арналған йыйылышта үтәсәк.


text:
Өфөлә иң социаль һөҙөмтәле компанияларҙы бүләкләнеләрФото: Олег Яровиков
Өфөлә иң социаль һөҙөмтәле компанияларҙы бүләкләнеләр
Өфөлә иң социаль һөҙөмтәле компанияларҙы бүләкләнеләрФото: Олег Яровиков
8 июлдә Өфөлә 2013 йылға «Юғары социаль һөҙөмтәлелек һәм социаль партнерлыҡты үҫтереү өсөн» VIII республика тармаҡ-ара конкурс еңеүселәрен бүләкләнеләр. Сара Республиканың социаль-хеҙмәт мөнәсәбәттәрен көйләү буйынса өс яҡлы комиссияһы ултырышы сиктәрендә үтте.
Быйыл конкурста Башҡортостандың 195 предприятиеһы һәм ойошмаһы ҡатнашты. Икенсе этапҡа, коллектив килешеүҙәре төҙөлгән һәм теркәлгән, табышлылыҡты күрһәткән, хеҙмәткәрҙәргә даими социаль ярҙам иткән, эш хаҡы буйынса бурысы һәм эштә үлем осраҡтары булмаған, туғыҙ предприятие сыҡты.
Еңеүселәр һәм призерҙар өс төркөмдә билдәләнде. Тәүге икәүһенә, үҙенең ағзалығына ярашлы республика тармаҡ профсоюздарында бүленгән, бюджетҡа ҡарамаған ойошмалар, өсөнсөһөнә бюджет учреждениелар инде.
Тәүге төркөмдә лидер – «Йәшен» Өфө ғилми-производство предприятиеһы асыҡ акционерҙар йәмғиәте. Икенсе урында – «Башҡортостан электр энергияһын етештереү компанияһы» асыҡ акционерҙар йәмғиәте филиалының 2-се Өфө йылылыҡ-электр үҙәге, өсөнсөлә – «Газпром трансгаз Өфө» яуаплылығы сикләнгән йәмғиәте.
Икенсе төркөмдә «Тәбиғи продукттар» яуаплылығы сикләнгән йәмғиәте («Йәрминкә» магазиндар селтәре) еңеү яуланы, «Стәрлетамаҡ йылылыҡ селтәрҙәре» яуаплылығы сикләнгән йәмғиәте икенсе урында, өсөнсөлә – «Артемида» яуаплылығы сикләнгән йәмғиәте (Ҡырмыҫҡалы районы).
Бюджет учреждениелар араһында беренсе урынды Белорет ҡалаһының 8-се урта дөйөм белем биреү мәктәбе яуланы, икенсене – Стәрлетамаҡ районы һәм ҡалаһының халыҡты социаль хеҙмәтләндереү комплекслы үҙәге, өсөнсөнө – Стәрлетамаҡтың 3-сө Ҡала дауаханаһы.
— Йылдан-йыл социаль яуаплылыҡтың юғары планкаһын тотҡандар менән бер рәттә яңы предприятиелар һәм ойошмалар барлыҡҡа килеүе айырыуса ҡыуандыра. Ә ул конкурстың формаль булмағанын, ҡыҙыҡлы булыуын һәм ни тиклем уның географияһы һәм ҡатнашыусыларҙың иҫәбе артыуынан, шул тиклем республиканың һәр предприятиеһында, ойошмаһында хеҙмәт шарттарының уңайлыраҡ булыуын аңлата, — тип билдәләне, конкурс еңеүселәрен ҡотлап, БР Хөкүмәте вице-премьеры Лилиә Ғүмәрова.


text:
Фото:
Өфө профессоры Болгария наградаһына лайыҡ булды
Фото:
Башҡорт дәүләт университеты профессоры Леонид Васильев Болгария Республикаһы Президенты һәм Ҡораллы Көстәр юғары баш командующийы ҡурсауындағы Милли комитеттың «Фашизмды Еңеүгә 65 йыл» юбилей миҙалы менән наградланды. Был турала «Башҡортостан — Болгария» дуҫлыҡ йәмғиәтенең башҡарыусы директоры Татьяна Коробова хәбәр итте.
Леонид Васильев илебеҙ генә түгел, шулай уҡ сит илдәр славистары даирәһендә лә яҡшы билдәле. БР Фәндәр академияһының почетлы академигы, РФ-тың почетлы юғары профессиональ белем биреү хеҙмәткәре, БР-ҙың атҡаҙанған фән эшмәкәре, БДУ-ның почетлы профессоры, ул илебеҙҙә болгар телен популярлаштырыуға ҙур өлөш индерҙе. Леонид Васильев – билдәле шағир һәм яҙыусыларҙың болгар теленән рус теленә һәм рус теленән болгар теленә бик күп тәржемәләр авторы. Күп йылдар инде ул БДУ-ның студент-филологтарына болгар телен уҡыта.


text:
Башҡортостан Хөкүмәтендә Имен бала саҡ һәм ғаилә ҡиммәттәрен нығытыу йылын үткәреү буйынса ойоштороу комитетының тәүге ултырышы үтте
Башҡортостан Хөкүмәтендә йома, 10 февралдә, республикала Имен бала саҡ һәм ғаилә ҡиммәттәрен нығытыу йылын үткәреү буйынса ойоштороу комитетының беренсе ултырышы үтте. Уны БР Хөкүмәте Премьер-министры урынбаҫары Салауат Сәғитов үткәрҙе.
— Беҙҙә балалыҡты яҡлауға, ғаилә ҡиммәттәрен пропагандалауға йүнәлтелгән маҡсатлы, ведомство, муниципаль программалар етерлек, һәм улар һөҙөмтәле тормошҡа ашырылһын өсөн беҙгә көстәрҙе тупларға кәрәк, — тине Салауат Сәғитов сараны асып.
Ултырышта билдәләнеүенсә, исемле йылды үткәреү буйынса сараларҙа төрлө министрлыҡ, ведомство, ижади совет, урындағы үҙидара органдары, йәмәғәт ойошмаларының әүҙем ҡатнашлығы талап ителә.
Ведомство-ара эшмәкәрлек сиктәрендә ғаилә сәйәсәте өлкәһендә хоҡуҡтарҙы ҡулланыу тәжрибәһенә күҙәтеү үткәреү планлаштырыла. Ойоштороу комитеты ағзалары социаль сәйәсәт өлкәһендә ҡануниәтте камиллаштырыу буйынса бер нисә тәҡдим индерергә ниәтләй. Атап әйткәндә, улар күп балалы, инвалид бала тәрбиәләүсе ғаиләләргә ярҙам итеүгә ҡағыла.
БР Хеҙмәт һәм халыҡты социаль яҡлау министры Ленара Иванова законлы никахта тороусы, балаларын йәмғиәттең лайыҡлы кешеләре итеп тәрбиәләгән, ғаилә ныҡлығы менән тирә-яҡҡа билдәле булған ғаиләләргә йәмәғәт наградаһын булдырыу тәҡдиме менән сығыш яһаны.
— Ул Светлана Медведева етәкләгән йәмәғәт ойошмаһы тарафынан булдырылған «Мөхәббәт һәм тоғролоҡ өсөн» наградаһына оҡшаш булырға тейеш, — тине Ленара Иванова.
Теманы дауам итеп, БР Мәғариф министры Әлфис Ғаязов республикала мәғарифты үҫтереү программаларының дауам ителәсәген билдәләне. Улар – һәләтле йәштәргә ярҙам итеү, етем балаларҙы урынлаштырыу, ҡала ситендәге ял лагерҙарының матди-техник базаһын нығытыу, кире социаль күренештәрҙе иҫкәртеү буйынса программалар.
БР Дәүләт Йыйылышы – Ҡорлтай рәйесе урынбаҫары Лилиә Ғүмәрова ғаиләләр тарҡалыу мәсьәләһенә иғтибарын йүнәлтте.
— Йыл һайын беҙҙә 30 мең никах теркәлә, шул уҡ ваҡытта айырылышыу осраҡтары 16 мең тәшкил итә. Етем балаларҙың 80 проценты – социаль етемдәр, — тине Лилиә Ғүмәрова. – Беҙҙең йәштәр ғаилә тормошона бөтөнләй әҙер түгел.
Ул ғаилә тормошона әҙерлек буйынса курстарҙы тергеҙергә тәҡдим итте.
Шулай уҡ ултырышта Имен бала саҡ һәм ғаилә ҡиммәттәрен нығытыу йылының иң яҡшы эмблемаһына конкурс иғлан ителде.


text:
2011 йылда фәнгә федераль бюджет сығымдары 32 процентҡа артасаҡ
2011 йылда «Фән» бүлеге буйынса федераль бюджет средстволары күләме 227,8 миллиард һум тәшкил итәсәк, был 2010 йыл менән сағыштырғанда 32 процентҡа күберәк һәм 2008 йылдағынан 100 миллиард һумға күберәк. Был турала РФ Мәғариф һәм фән министрлығының рәсми сайты хәбәр итә.
2010 йыл менән сағыштырғанда фундаменталь тикшеренеүҙәргә федераль бюджет сығымдары — туғыҙ процентҡа, ғәмәли фәнни тикшеренеүҙәргә 50 процентҡа артасаҡ. Бынан тыш, 2011 йылда хеҙмәткә түләүгә, аспиранттарға һәм докторанттарға стипендияларға средстволар күләме лә артасаҡ.


text:
Декабрҙә өфөлөләр 70-тән ашыу муниципаль электрон хеҙмәт аласаҡ
Өфө халҡының электрон төрҙә алған муниципаль хеҙмәттәр иҫәбе декабрҙә 70-тән ашасаҡ. Был турала III БР муниципаль берәмектәр съезында Өфө ҡалаһының хакимиәт башлығы Павел Качкаев хәбәр итте.
— Дәүләт сәйәсәте векторы яйлап дәүләт һәм муниципаль хеҙмәттәрҙе электрон төрҙә биреүгә күсә, — тине ул. – Бөгөн Өфөлә медицина, социаль сәйәсәт, административ идара итеү именлеге өлкәһендә 100-ҙән ашыу мәғлүмәт системаһы файҙаланыла. Муниципалитеттың мәғлүмәт асыҡлығы туранан-тура урындағы үҙидара асыҡлығына йоғонто яһағанға күрә, был йүнәлештәге эштәрҙе дауам итергә кәрәк. Шул уҡ мәлдә республиканың муниципаль берәмектәрен мәғлүмәтләштереү буйынса маҡсатлы программа әҙерләү зарур. Уны ғәмәлгә ашырыу урындағы үҙидара органдары араһында электрон мәғлүмәт менән алмашыуҙың үҙәкләштерелгән системаһын булдырырға ярҙам итәсәк.


text:
Мажит Гафури биография на башкирском языке
Ғафуров Ғәбделмәжит Нурғәни улы, Мәжит Ғафури — шағир, башҡорт һәм татар совет әҙәбиәтенең классигы, БАССР-ҙың халыҡ шағиры (1923), 1880 йылдың 2 авгусында (20 июль) Өфө губернаһы Стәрлетамаҡ өйәҙе (хәҙерге Ғафури районы) Еҙем-Ҡаран ауылында хәлфә ғаиләһендә тыуған.
Ете йәштә үҙҙәренең ауыл мәҙрәсәһенә уҡырға инә.
Еҙем-Ҡарандан алыҫ түгел Үтәш ауылы мәҙрәсәһендә уҡый.
1898 йылда Троицк ҡалаһында Зәйнулла ишан мәҙрәсәһенә керә. Уҡыған ваҡытта халыҡ тормошон ныҡлап өйрәнә, төрлө заводтарҙа, Рәмиевтең алтын приискыларында эшләп уҡыуын дауам иттерә. Ҡаҙаҡ далаларында балалар уҡыта, ҡаҙаҡ халҡының фольклорын өйрәнә, рус әҙәбиәте менән дә ҡыҙыҡһына башлай.
1904 йылда Ҡаҙанда “Мөхәммәдиә” мәҙрәсәһенә уҡырға инә.
1906 — 1909 Өфөлә “Ғәлиә” мәҙрәсәһендә уҡый.
„Ҡыҙыл Башҡортостан“, „Коммуна“ гәзиттәре редакцияһында эшләй.
1934 йылдың 28 октябрендә М. Ғафури үпкә ауырыуынан Өфөлә вафат була.
Уның исеме Башҡортостандың бер районына, Башҡорт дәүләт академия драма театрына бирелгән. Өфөлә М.Ғафури йорт-музейы (1948) бар.


text:
Бала саҡтан I төркөм инвалидтарына һәм инвалид балаларға пенсия күләмен 8704 һумға тиклем арттырыу планлаштырыла
Дәүләт Думаһының Хеҙмәт, социаль сәйәсәт һәм ветерандар эштәре буйынса комитеты беренсе уҡыуҙа бала саҡтан I төркөм инвалидтарына һәм инвалид балаларға социаль пенсия күләмен арттырыу тураһындағы закон проектын ҡабул итергә тәҡдим итте. Был хаҡта көн элгәре комитет рәйесенең беренсе урынбаҫары Галина Карелова хәбәр итте.
Ҡануниәткә тейешле үҙгәрештәр, Президенттың етем балаларға ярҙам күрһәтеү буйынса саралар тураһындағы указына ярашлы, РФ Хөкүмәте менән әҙерләнде, тип хәбәр итә ER.ru.
— Закон проекты бала саҡтан I төркөм инвалидтарына һәм инвалид балаларға социаль пенсия күләмен айына 1,5 мең һумдан ашыуыраҡҡа арттырыуҙы күҙ уңында тота. Шулай итеп, ул 7253 һумдан 8704 һумға тиклем артасаҡ. Шул уҡ ваҡытта, әгәр закон ҡабул ителһә, пенсия күләме үткән көн менән, йәғни 2013 йылдың 1 ғинуарынан арттырыласаҡ. Бөгөнгө көндә бындай пенсияны 764 меңдән ашыу кеше ала. Әлеге саралар инвалид бала тәрбиәләгән ғаиләләрҙең матди хәлен яҡшыртырға мөмкинлек бирәсәк. Әлбиттә, был йүнәлештәге эш артабан да дауам ителергә тейеш, — тип билдәләне Галина Карелова.


text:
Фото:
Рөстәм Хәмитов кадрҙар комиссияһының беренсе ултырышын үткәрҙе
Фото:
4 июндә Башҡортостан Президенты Рөстәм Хәмитов республика Президенты ҡарамағындағы кадрҙар комиссияһының беренсе ултырышын үткәрҙе. Төбәктәге кадрҙар сәйәсәтенең төп йүнәлештәре тикшерелде, тип хәбәр иттеләр Башҡортостан Президентының матбуғат хеҙмәтендә.
Рөстәм Хәмитов Башҡортостан дәүләт хеҙмәте һәм идара итеү академияһы ректоры Сергей Лаврентьевтың юғары уҡыу йортонда Кадрҙарға тест үткәреү үҙәген ойоштороу тураһындағы тәҡдимен хупланы. Күҙалланыуынса, был үҙәктә төрлө дәүләт хеҙмәте, дәүләт предприятиелары етәкселәре вазифаларына, шулай уҡ кадрҙар резервына кандидаттар имтихан тапшырасаҡ.
Хәтерегеҙгә төшөрәйек, Башҡортостан Президенты ҡарамағындағы кадрҙар комиссияһы республика башлығының указы менән 2012 йылдың 29 майында ойошторолдо. Был коллегиаль кәңәш биреү органы дәүләт, дәүләт граждан хеҙмәте, республика ҡарамағындағы ойошмалар етәкселәре вазифаһына тәғәйенләү өсөн кандидаттар һайлау менән шөғөлләнә. Кадрҙар комиссияһы 17 кешенән тора. Уның рәйесе — республика Президенты Рөстәм Хәмитов.


text:
Фото:
Рөстәм Хәмитов Баҡалы һәм күрше райондарҙың ауыл биләмәләре башлыҡтары менән осрашты
Фото:
6 октябрҙә Башҡортостан Президенты Рөстәм Хәмитов эш сәфәре барышында Баҡалы ауылында Баҡалы һәм күрше райондарҙың ауыл биләмәләре башлыҡтары менән осрашты.
Республика башлығы бындай осрашыуҙарҙың уның өсөн бик мөһим һәм кәрәк булыуын билдәләне.
— Беҙ — төрлө кимәлдәге етәкселәр, һәм был эште беҙ шәхси мәнфәғәтебеҙҙән сығып, үҙебеҙ өсөн түгел, халыҡҡа йәшәүе еңелерәк булһын өсөн башҡарабыҙ, — тине Рөстәм Хәмитов. — Табыш һәм ресурстарҙы бүлеү, төҙөлөш, белем биреү, һаулыҡ һаҡлау һәм башҡаһы йәһәтенән процестар дөрөҫ ойошторолһон өсөн эшләйбеҙ. Әлбиттә, табыш, матди яҡтан етешлек, шәхси хужалыҡты алып барыу, техника, көнкүреш техникаһы, автомобилдәр менән тәьмин ителеү яғынан халҡыбыҙ беҙ теләгәнсә үк һәйбәт йәшәмәй. Шулай ҙа элек булғанға ҡарағанда барыбер яҡшыраҡ. Бында, һис шикһеҙ, алға барабыҙ, тип әйтергә мөмкин. Һәм беҙҙең ярайһы уңышлы үҫешеүебеҙгә бер шик тә юҡ.
Президент ауыл хакимиәтенең халыҡҡа иң яҡын власть кимәле, халыҡ ихтыяждарына иң яҡын власть структураһы булыуын һыҙыҡ өҫтөнә алды. Республика башлығына кешеләрҙең нимә менән ҡыҙыҡһыныуын, ниндәй мәсьәләләрен хәл итергә кәрәклеген, дөйөм алғанда власть тотороҡло, ышаныслы һәм бер үк ваҡытта халыҡ араһында абруйлы булһын өсөн нимәләр эшләргә кәрәк булыуын белеү мөһим. Власть иҙергә, көс ҡулланырға тейеш түгел, тип иҫәпләй Президент. Уның фекеренсә, халыҡ власть структураларының үҙ мәнфәғәтендә түгел, ә йәмғиәт өсөн эшләгәнен аңлаһын өсөн, улар менән аңлашырға, мотлаҡ уртаҡ тел табырға кәрәк.
— Беҙҙең республика – үҫешкән сәнәғәте, үҫешкән ауыл хужалығы булған көслө, ҡеүәтле төбәк, беҙ күп күрһәткестәр буйынса Рәсәй Федерацияһында алдынғыларҙың береһе булып ҡалабыҙ, — тип билдәләне Рөстәм Хәмитов. — Тотороҡло үҫеш күҙлегенән ҡарағанда, беҙгә бер нәмә лә ҡамасауламай. Һәм беҙ шулай үҫешәсәкбеҙ ҙә. Әлбиттә, бөгөн Рәсәй иҡтисады донъя иҡтисады менән бер ритмда эшләй, әгәр унда нимәлер була икән, был беҙгә лә ҡағылмай үтмәй. Һуңғы көрсөктән күренеүенсә, ҡайһы ваҡыт ул бик ныҡ тәьҫир итә. Әгәр донъя күләмендәге катаклизмдар булмаһа, беҙ ғәҙәттәгесә, тыныс үҫешәсәкбеҙ.
Республика башлығы республика власынан һәм Президент булараҡ үҙенән ауыл халҡына ниндәй ярҙам күрһәтелеүен телгә алды.
— Һуңғы йылдарҙа тәүге тапҡыр ауыл халҡына ярҙамды дөрөҫ ойоштора алғанбыҙҙыр, моғайын, һәм был ярҙамды беҙ ауыл хужалығы эштәренең һәр этабында күрһәттек, — тине Рөстәм Хәмитов. — Яҙғы баҫыу эштәре башланғас та, ауыл эшсәндәренә яғыулыҡ хаҡын субсидиялай, йәғни кәметә алдыҡ. Был ҡыйбатҡа төшә, шулай булыуға ҡарамаҫтан, беҙ был ресурстарҙы табабыҙ. Һәм, әйтергә кәрәк, ауыл хеҙмәтсәндәренә был ныҡ ярҙам итте. Быйыл ике меңдән ашыу техника берәмеге һатып алынды, сөнки техника хаҡын 40 процентҡа арзанайттыҡ. Техника һаман етмәй. Быйылғы ураҡ республикаға ысынбарлыҡта тағы мең, иң яҡшыһы мең ярым комбайн кәрәк булыуын күрһәтте. Йәнә төрлө етештереүсәнлектәге шул сама тракторҙар кәрәк. Сәсеү комплекстары, картуф, сөгөлдөр йыйыу машиналары лә кәрәк. Хәҙерге техниканың ҡеүәтлерәк, заманса булыуы аңлашыла, әммә совет заманы менән сағыштырғанда, техника хәҙер өс тапҡырға аҙыраҡ. Беҙ һөткә хаҡтарҙы субсидиялай алдыҡ. Һөт хаҡы тейешле күләмдә булһын өсөн, ауыл хужалыҡтарына тәүҙә бер һум, һуңынан тағы 80 тин өҫтәп түләнек. Ашламалар буйынса ла эшләнек, уның хаҡы ла арзанайтылды. Былар барыһы ла ауыл хужалығы үҙен көслө, перспективалы итеп хис итһен өсөн эшләнә, һәм был эште дауам итәсәкбеҙ.
Президент билдәләүенсә, ауыл хужалығынан тыш республика етәкселеген инфраструктура мәсьәләләре – юлдар, газ, электр энергияһы, һыу ҙа борсой. Ошондай мәсьәләләр менән дә шөғөлләнергә тура килә. Мәҫәлән, быйыл юл фонды 8 миллиард һум самаһы тәшкил итәсәк, ә киләһе йылда 10 миллиард һум самаһы аҡса яңы юлдар төҙөлөшөнә һәм иҫкеләрен ремонтлауға йүнәлтеләсәк.
Айырыуса мөһим, киҫкен мәсьәлә — эш урындары. Был проблеманы анализлап, республика башлығы, әгәр Өфө тирәләй генә булмаһа, ҙур заводтар төҙөлөүе икеле, тип билдәләне. Ауыл хужалығы үҫешкән райондар яңы производстволар талап итә. Ҙур булмаған, әммә етерлек күләмдә; кешеләр эш урыны тапһын, эшләһен һәм хеҙмәт хаҡы алһын өсөн. Бар өмөт ауыл хужалығы производствоһына.
— Бөгөн ауыл 100 миллиард һумлыҡ продукция етештерә. Әгәр тулайым күләмдә һанаһаҡ, уның 60 проценты — ит, 20-25 проценты — һөт. Беҙгә, һис шикһеҙ, ит һәм һөттән әҙер продукция етештереүгә сығырға кәрәк, — тигән бурыс ҡуйҙы Рөстәм Хәмитов. — Үҙебеҙҙең производстволарыбыҙ булырға тейеш. Ләкин шуның менән бергә халыҡҡа һайлау мөмкинлеге лә кәрәк. Мәҫәлән, яңы сорт барлыҡҡа килһә, халыҡ уға ориентирлана башлай. Был һайлауҙы үҙебеҙгә, үҙебеҙҙең предприятиеларыбыҙ иҫәбенә булдырырға кәрәк. Кешеләргә һайлау хоҡуғы бирергә, бының өсөн ошо предприятиеларҙы төҙөргә кәрәк. Бөгөн был эш алып барыла. Бөтә республикала ҙур булмаған эшкәртеү производстволары төҙөлә. Һәм беҙ бындай эшмәкәрлекте хуплайбыҙ. Юлдар төҙөлөшөндә, электр энергияһы, һыу үткәреүҙә ярҙам буласаҡ. Йәғни ауыл хужалығы производствоһын, әҙер продукция етештереүҙе үҫтерәсәкбеҙ. Беҙҙең халыҡҡа эш кәрәк! Был – төп тезис. Әгәр эш булһа – барыһы ла буласаҡ. Эш булдырыу өсөн барыһын да эшләргә кәрәк. Район башлыҡтары ла ошоно маҡсат итеп алған.
Сәнәғәт производствоһына туҡталып, Президент быйыл республиканың яҡшы барыуын билдәләне:
— Сәнәғәт производствоһы күләме уҙған йыл менән сағыштырғанда 10 процентҡа үҫте. Тауар, эш, хеҙмәттәр күләме бер миллиард һумға яҡынлашты һәм былтырғы күрһәткестәрҙән 22 процентҡа артып китте. Башҡортостан Республикаһы –табышлы эшләгән предприятиелар өлөшө буйынса илдә беренсе. Республика предприятиеларының 80 проценты тиерлек табышлылар иҫәбендә. Рәсәйҙә был күрһәткес – 60% самаһы.
Республика башлығы йәнә торлаҡ төҙөлөшө күләмдәре, уҡытыусылар һәм медиктарға эш хаҡын күтәреүҙәре, ауыл эшсәндәренең 3 миллион тонна иген йыйып алыуы, республика төбәктәрен үҫтереү буйынса ҙур программалар ҡабул ителеүе, эшҡыуарлыҡты үҫтереү, үҙебеҙҙә етештерелгән аҙыҡ-түлекте һатыу һәм башҡалар тураһында һөйләне.
Рөстәм Хәмитов инвесторҙар эҙләү проблемаһына ла иғтибар йүнәлтте.
— Беҙ уларҙан заводтар төҙөүен йәки ауыл хужалығына средстволар йүнәлтеүен көтәбеҙ. Инвесторҙар эҙләү – бик ауыр шөғөл, сөнки был кешеләр үтә һаҡ эш итә. Улар бит үҙ аҡсаларын һала. Улар беҙгә килһен, аҡса һалһын, ҙур заводтар, урта предприятиелар төҙөһөн, ауыл хужалығына ла барһын өсөн, беҙ уларға уңайлы, һәйбәт шарттар тыуҙырырға тейешбеҙ. Кешене ҡурҡытырға ярамай, улар аҡса менән килә бит. Ҡайҙа аҡса — унда яңы объекттар төҙөлә, яңы эш урындары, өҫтәмә табыш та унда. Был заводтарҙы инвестор үҙе менән алып китмәйәсәк. Шулай булғас, уларға ярҙам итергә кәрәк. Ғәрәп илдәре менән бәйләнеш булдырыла. Ноябрҙә Сауд Ғәрәбстанында Башҡортостан Республикаһының ҙур презентацияһы үткәреләсәк. Немецтар беҙҙең менән ярайһы әүҙем ҡыҙыҡһына, йәнә япон эшҡыуарҙары ла килеп ҡайтты. Улар ҙа үҙҙәренә презентацияға саҡыра. Голландия беҙҙә бер нисә производствоһын, шул иҫәптән сөгөлдөр йыйыу комбайндарын эшләү һәм йыйыуҙы урынлаштырырға теләй.
Рөстәм Хәмитов быйыл халыҡ-ара мөнәсәбәттәрҙең яҡшырыуын, экспорттың артыуын, власть структураларының халыҡҡа ярҙам итеүгә йүнәлеш алыуын билдәләне.
Уның әйтеүенсә, былтыр ололар өсөн социаль туризм идеяһы тәҡдим ителгән. Берәү ҙә ышанмаһа ла, Башҡортостан был эште башлаған. Әле республиканың 3 мең кешеһе Ҡаҙан, Мәскәү һәм хатта сит илдәрҙә булып ҡайтҡан. Был артыҡ ҡиммәткә төшмәй, яртыһын республика үҙ өҫтөнә ала, яртыһын пенсионер үҙе ҡаплай. Быйыл 300 кеше Төркиәгә юлланасаҡ. Яңыраҡ ҡына Италиянан саҡырыу килгән. Сөнки ноябрь-декабрь ял итеү миҙгеле түгел, шуға ла был осорҙа унда барыу арзанға төшә.
Рөстәм Хәмитов хакимиәт башлыҡтарына мөрәжәғәт итеп, уларҙы ла кешеләр менән ошондай осрашыуҙар үткәрергә, уларға яҡыныраҡ булырға саҡырҙы. Төбәк башлығының әйтеүенсә, быйыл Башҡортостандың өҫтәмә килемдәре бар, республиканың адреслы инвестиция программаһына 2 миллиард һум өҫтәргә мөмкинлеге буласаҡ. Тағы бер миллиард — юл төҙөлөшөнә, йәнә 500 миллион самаһы ҡышҡылыҡҡа әҙерләнеү өсөн ауыл хужалығы ихтыяждарына бүленәсәк. Бәләкәй ҡалаларҙағы ихаталар һәм урамдарҙы төҙөкләндереүгә тәүге тапҡыр быйыл бер нисә тиҫтә миллион һум бүленгән.
Тораҡ пункттар проблемаһын хәл итер өсөн һәр ауыл биләмәһенә 100-150 меңешәр һум бүлеү тураһындағы ҡарар ҙа әҙерләнә.
— Ҙур аҡса түгел, әлбиттә, шулай ҙа бөтә республика буйынса 100-120 миллион һум йыйыла, әммә был беренсе аҙым, бындай аҡса бер ҡасан да булмаған, — тип билдәләне Президент. — Ҡоймаларҙы тәртипкә килтереү, бәлки, һуҡмаҡтар һалыу өсөн урындарҙа ниндәйҙер ресурстар булһын өсөн аңлы рәүештә ошо аҙымға барабыҙ. Республика власының, Президент булараҡ минең, аҡса эшләп, уны аҡса һауытына һалып барыу бурысы юҡ. Бер генә маҡсат – был аҡсаны халыҡҡа еткереү. Бына һеҙ — түбәнге власть, тимәк, туранан-тура кешеләргә эшләйәсәк аҡса һеҙгә барып етергә тейеш.


text:
Баш ҡалала халыҡ-ара конференцияла йәштәрҙең мәшғүллеге мәсьәләләрен тикшерәләр Фото: Башҡортостан Хеҙмәт һәм халыҡты социаль яҡлау министрлығы сайтынан
Баш ҡалала халыҡ-ара конференцияла йәштәрҙең мәшғүллеге мәсьәләләрен тикшерәләр
Баш ҡалала халыҡ-ара конференцияла йәштәрҙең мәшғүллеге мәсьәләләрен тикшерәләр Фото: Башҡортостан Хеҙмәт һәм халыҡты социаль яҡлау министрлығы сайтынан
ӨФӨ, 2016 йыл, 7 апрель. /«Башинформ» мәғлүмәт агентлығы, Әлим Фәйезов/.
Кисә Өфөлә йәштәрҙең мәшғүллеге мәсьәләләренә арналған халыҡ-ара конференция асылды. Сараның инициаторы — Халыҡ-ара хеҙмәт ойошмаһы. Өфө конференция уҙғарыу майҙансығы итеп осраҡлы һайланмаған. Халыҡ-ара хеҙмәт ойошмаһы вәкилдәре 25-26 ғинуарҙа Башҡортостанда үткән БРИКС илдәре хеҙмәт һәм мәшғүллек министрҙары осрашыуын юғары баһаланы һәм Өфөлә юғары кимәлдәге тағы ла бер сара ойоштороу тураһында ҡарар ҡабул итте.
Башҡортостан Хеҙмәт һәм халыҡты социаль яҡлау министрлығының матбуғат хеҙмәтендә хәбәр итеүҙәренсә, өс көн барасаҡ конференцияның темаһы — «Йәштәрҙең мәшғүллеге өлкәһендәге сәйәсәткә һәм программаға үҙ-ара эксперт баһаһы». Йәштәрҙең мәшғүллеге проблемаларын тикшереү өсөн баш ҡалаға Ҡырғыҙ Республикаһы, Тажикстан Республикаһы, шулай уҡ Төмән өлкәһе, Пермь крайы, Ямал-Ненец һәм Ханты-Манси автономиялы округтары вәкилдәре килгән. Ошо мөһим сарала Рәсәй Сәнәғәтселәр һәм эшҡыуарҙар союзы, Рәсәй Бойондороҡһоҙ профсоюздар федерацияһы вәкилдәре, эш биреүселәр, мәғариф ойошмалары ла ҡатнаша.
Конгресс-холда халыҡ-ара конференцияны асып, Башҡортостан Хөкүмәте Премьер-министры урынбаҫары Салауат Сәғитов күтәрелгән теманың актуаллеген билдәләне. «Йәштәрҙең белемдәрен практикала ҡулланыуға түгел, ә хеҙмәт хаҡына ынтылыуы ҙур амбицияларға һәм юғары талаптарға килтерә, шуға күрә уҡыу йорттарын тамамлаусыларҙы эшкә урынлаштырыу, ысынлап та, республикабыҙҙа һәм Рәсәйҙә генә түгел, бөтә донъяла киҫкен проблема булып тора», — тип һыҙыҡ өҫтөнә алды вице-премьер.
Рәсәй Хеҙмәт һәм халыҡты социаль яҡлау министрлығының Халыҡ мәшғүллеге департаменты директоры Михаил Кирсанов үҙ сығышында Өфө һуңғы ваҡытта йәштәрҙең мәшғүллеге һорауҙары буйынса халыҡ-ара фекер алышыу үҙәгенә әүерелеүен билдәләне. «Һуңғы йылдарҙа йәштәрҙә өлкән быуын яғынан конкуренция барлыҡҡа килә, сөнки хәҙер, ун йыл элекке менән сағыштырғанда, Рәсәйҙә уҡыу йорттарын тамамлаусылар ун тапҡырға аҙыраҡ. Икенсе яҡтан, йәштәрҙә, ысынлап та, эшкә юғары талаптар күҙәтелә, шуға күрә уҡыған саҡта уҡ уларҙы хеҙмәт баҙарына йүнәлтергә тейешбеҙ», — тип билдәләне Михаил Кирсанов.
Конференция барышында Башҡортостандың хеҙмәт һәм халыҡты социаль яҡлау министры Ленара Иванова ҡунаҡтарҙы төбәктең социаль-иҡтисади хәле менән таныштырҙы, республикала мәшғүллек хеҙмәттәре, эш биреүселәр һәм профессиональ ойошмалар менән берлектә ғәмәлгә ашырылыусы проекттар, йәштәр менән эш перспективалары хаҡында һөйләне.
Конференцияның төп инициаторы — Халыҡ-ара хеҙмәт ойошмаһы. Был Берләшкән Милләттәр Ойошмаһының махсуслаштырылған учреждениеһы, унда донъяның 200-гә яҡын иле ҡатнаша. Ҡунаҡтар әйтеүенсә, Өфөлә үткән конференция йомғаҡтары буйынса йәштәрҙе эшкә урынлаштырыу мәсьәләләрен хәл итеүҙең уңышлы практикаһы буйынса белешмә донъя күрәсәк, һуңынан ул Рәсәй төбәктәрендә һәм башҡа илдәрҙә лә таратыласаҡ.


text:
Краснокама районында ике бала баҡсаһы асылды
Краснокама районында ике бала баҡсаһы асылды. Николо-Березевка ауылында 110 урынға иҫәпләнгән «Ҡояшҡай» исемле яңы бала баҡсаһы төҙөлһә, Ҡарый ауылында 35 урынлыҡ «Торнаҡай» бала баҡсаһы реконструкцияланған.
Мәктәпкәсә белем биреү учрежениеларын асыу тантанһында район хакимиәте башлығы Рәзиф Ғилмуллин үткәрелгән сараларҙың райондың ҙур ауылдарында бала баҡсалыранда урындар етешмәү мәсьәләһен тулыһынса хәл итәсәгенә ышанысын белдерҙе.
«Ҡояшҡай» бала баҡсаһын төҙөү «Башҡортостан Республикаһында мәктәпкәсә белем биреү системаһын үҫтереү» респубика маҡсатлы программаһына индерелгәйне. Республика етәкселеге был маҡсаттарға районға 70 миллион һумдан ашыу аҡса йүнәлткән. Төҙөлөштө ваҡытында финанслау, төҙөүселәр һәм подрядсыларҙың намыҫлы эшләүе арҡаһында, шулай уҡ район предприятиелары һәм учреждениелары коллективтары, хакимиәт бүлектәре ярҙамында объект билдәләнгән ваҡыт эсендә һәм сифатлы төҙөлгән.
Бала баҡсаһы квалификациялы кадрҙар менән тәьмин ителгән. Мөдир Гөлнара Выгузова етәкселеге аҫтында бында 40-тан ашыу тәжрибәле педагог эшләйәсәк. Учреждение матди-техник йәһәттән дә юғары кимәлдә йыһазландырылған: уңайлы мебель, заманса уйындар, техника һатып алынған. Бинала райондың мәктәпкәсә белем биреү учреждениелары араһында тәүге компьютер класы асылған. Спорт залы заманса инвентарь менән йыһазландырылған. Саф һауала дәрестәр үткәрү өсөн шулай уҡ бала баҡсаһы биләмәһе төҙөкләндерелгән.


text:
Республикала 2013 йылда мәшғүллек хеҙмәте ярҙамында 68 меңдән ашыу кеше эшкә урынлашҡан
2013 йылда Башҡортостанда дөйөм алғанда мәшғүллек хеҙмәте ярҙамында 68,1 мең кеше эш тапҡан, 2012 йылда 78,5 мең. Эшкә урынлаштырыу кимәле төбәктә былтыр эш эҙләүселәр иҫәбенән 70,3 процент тәшкил итте, тип хәбәр иттеләр БР Хеҙмәт һәм халыҡты социаль яҡлау министрлығының матбуғат хеҙмәтенән.
Эшкә урынлаштырыу буйынса юғары кимәл Сибайҙа (82,6 процент), Стәрлетамаҡта (81,2), Ишембайҙа (80,8), шулай уҡ Ғафури (79,8), Стәрлебаш (77,3) һәм Федоровка (74,3) райондарында.
Һәм киреһенсә, республиканың Асҡын, Шишмә һәм Архангель райондарының халыҡ мәшғүллек үҙәктәре иң түбән һөҙөмтә күрһәткән.
Башҡортостандың Хеҙмәт министрлығынан хәбәр итеүҙәренсә, даими эшкә – 35 мең, ваҡытлыса эшкә 33 меңдән ашыу кеше урынлаштырылған.
2013 йылда хеҙмәт биржаһы ярҙамында эш тапҡандарҙың составында 45,3 мең тирәһе кеше – мәшғүл булмаған граждандар (эш эҙләп мөрәжәғәт иткәндәрҙең 61,6 проценты).
4,8 меңдән ашыуы – эштән бушатылған хеҙмәткәрҙәр; 31,3 мең самаһы – алдан эшләгән, беренсе тапҡыр эш эҙләгән, граждандар. Тағы ла 7,7 меңдән ашыу кеше – оҙаҡ (бер йылдан ашыу) эшләмәгән тәнәфестән һуң хеҙмәт эшмәкәрлеген дауам итергә теләүсе граждандар. 38,8 меңдән күберәге – 29 йәшкә тиклемге йәштәр; 2,2 мең самаһы – пенсия алды йәшендәге кешеләр; 1,4 меңдән күберәге – инвалидтар.
Йәмәғәт эштәрендә былтыр 7,5 мең тирәһе кеше ҡатнашты, йәғни эш эҙләүсе граждандарҙың 7,7 проценты. Уларҙың күп өлөшө – эшһеҙҙәр, йәғни 7,3 меңләп кеше. Йәмәғәт эштәрендә ҡатнашыуҙың уртаса осоро 2013 йылда 1,2 ай тәшкил итте.


text:
Берҙәм дәүләт имтиханын тапшырыуға ғаризаны 1 февралгә тиклем бирергә кәрәк
ӨФӨ, 2015 йыл, 12 ғинуар. /«Башинформ» мәғлүмәт агентлығы, Эльмира Сабирова/.
2015 йылда Берҙәм дәүләт имтиханын тапшырыуға ғаризаны 1 февралгә тиклем бирергә кәрәк, тип хәбәр иттеләр Башҡортостандың Мәғариф министрлығынан.
2015 йылда мәктәпте тамамлаусылар Берҙәм дәүләт имтиханын тапшырыуға ғаризаны уҡыған урыны буйынса яҙа. Уҙған йылдарҙағы сығарылыш уҡыусылары һәм сит ил граждандары муниципаль йәки төбәк мәғариф идаралығы органында имтихан тапшырырға теркәлергә тейеш.
Быйыл тәүге тапҡыр рус теле һәм география буйынса Берҙәм дәүләт имтиханын 14 февралдә тапшырасаҡтар. Ошо предметтарҙы тапшырыуға ғаризалар 1 декабргә тиклем ҡабул ителде. Рус телен үткән йылдарҙағы сығарылыш уҡыусылары, географияны ошо дисциплинаны унынсы класта тамамлаусылар тапшыра ала.
2015 йылда математика буйынса Берҙәм дәүләт имтиханы база һәм профилле кимәлдәргә бүленгән. Әммә теләүселәр ике кимәлде лә бирә ала.
Берҙәм дәүләт имтиханын тапшырыуға үҙгәрештәр ҙә индерелде: имтиханға инеү өсөн уҡыусылар инша яҙа, сит телдәр буйынса имтиханда телдән яуап биреү ҙә буласаҡ.
БДИ-ны алдан тапшырыу 23 мартта башлана һәм 24 апрелгә тиклем дауам итә. Төп этап резерв көндәр менән бергә 25 майҙан 26 июнгә тиклем уҙа.
Берҙәм дәүләт имтиханына Башҡортостандың Мәғариф министрлығы иғлан иткән теләһә ниндәй ойошмала теркәлергә була. Шундай урындарҙың тулы исемлеге менән БР Мәғлүмәтте эшкәртеү төбәк үҙәгенең рәсми сайтында танышырға мөмкин.


text:
2010-сы “пробалы” Олимпиада “алтыны” миллион ярым һум тора
Башҡортостан етәкселеге Ванкуверҙағы XXI ҡышҡы Олимпия уйындарында ҡатнашыусыларға түләнәсәк өҫтәмә премиялар хаҡында иғлан итте.
“Башинформ” агентлығына БР Йәштәр сәйәсәте, спорт һәм туризм министрлығынан хәбәр итеүҙәренсә, Олимпиадала еңеүселәр 1,5 миллион һум аҡса аласаҡ, “көмөш” өсөн – бер миллион, “баҡыр”ға 500 мең биреләсәк. Шуның менән бергә, премияларҙың ҡап яртыһы еңеүселәрҙең тренерҙарына тәғәйенләнгән.
Рәсәй йыйылма командаһына ингән спортсылар һаны буйынса Башҡортостан илебеҙ төбәктәре араһында өсөнсө урында – 11 кеше.


text:
Ала себен турғайы
Ала себен турғайы(урыҫ.Мухоловка — пеструшка (лат. Ficedula hypoleuca) — һайраусы ҡош себен турғайҙары ғаиләһенән (Muscicapidae).
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Ағастарҙың ҡоро ботаҡтарында ултыра, ваҡыт-ваҡыт күтәрелеп, осоп йөрөгән бөжәктәрҙе тота һәм кире урынына ҡуна. Һырты һорғолт көрән. Һоро түшендә, ҡабырғаларында бәй—буй ваҡ ҡына көрәнһыу һоро төҫө һәм сыбар түше менән айырыла. Зарарлы бөжәктәрҙе ҡырып файҙа килтерә.
Тауышы[үҙгәртергә | вики-тексты үҙгәртергә]
«пичи-пичи-кули-личи» йәки «цитру-цитру-три-крути-три», тауышы — тоноҡ «сиси». Өҙөп — өҙөп ҡысҡыра ла «үин-үин».
Йәшәү урыны[үҙгәртергә | вики-тексты үҙгәртергә]
Урмандарҙа йәшәй. Киң таралған күсмә ҡош. Ағас ҡыуыштарында йәки ботаҡ саталарында оя яһай.
Туҡланыуы[үҙгәртергә | вики-тексты үҙгәртергә]
Осоп йөрөүсе бөжәктәрҙе ашай.
Үрсеүе[үҙгәртергә | вики-тексты үҙгәртергә]
Ерәнһыу таплы 4—5 бөртөк йәшкелт йоморҡа һала.


text:
Рөстәм Хәмитов офтальмология буйынса «Көнсығыш-Көнбайыш – 2016» исемле халыҡ-ара конференцияла сығыш яһаныФото: Олег Яровиков
Рөстәм Хәмитов офтальмология буйынса «Көнсығыш-Көнбайыш – 2016» исемле халыҡ-ара конференцияла сығыш яһаны
Рөстәм Хәмитов офтальмология буйынса «Көнсығыш-Көнбайыш – 2016» исемле халыҡ-ара конференцияла сығыш яһаныФото: Олег Яровиков
ӨФӨ, 2016 йыл, 6 июнь. /«Башинформ» мәғлүмәт агентлығы, Арина Рәхимҡолова/.
Өфөлә Башҡортостан Башлығы Рөстәм Хәмитов Өфө күҙ ауырыуҙары ғилми-тикшеренеү институтының 90 йыллығына арналған офтальмология буйынса «Көнсығыш-Көнбайыш – 2016» исемле халыҡ-ара конференцияның йомғаҡлау ултырышында сығыш яһаны. Республика етәксеһе медицина учреждениеһы хеҙмәткәрҙәрен ошо әһәмиәтле дата менән ҡотланы һәм дәүләт наградаларын тапшырҙы.
Ултырыш башланыр алдынан Рөстәм Хәмитов Өфө күҙ ауырыуҙары ғилми-тикшеренеү институтында ҡулланылған офтальмология ҡорамалдары күргәҙмәһе менән танышты.
«Һаулыҡ темаһы һәр кеше, дәүләт, йәмғиәт өсөн бик мөһим. Демографик хәл — власть органдары, һаулыҡ һаҡлау өлкәһе эшенең төп күрһәткесе. Әгәр демографик күрһәткестәр һәйбәт икән, власть та һәйбәт эшләй. Шуға күрә бөгөн тыуымды арттырыуға, үлем осраҡтарын кәметеүгә бөтә көсөбөҙҙө һалырға тырышабыҙ .
Был бик мөһим һәм быны эшләү ярайһы уҡ ҡатмарлы, сөнки халыҡтың менталитетын, табиптар берләшмәһенең эшенә ҡарашты үҙгәртергә кәрәк. Ошо мәсьәләне бергәләп хәл итә алабыҙ. Власть, һаулыҡ һаҡлау үҙҙәре генә бер ни ҙә эшләй алмай.
Күп йылдар эсендә тәүге тапҡыр республикала уртаса ғүмер оҙайлығы 70 йәштән уҙҙы. Был беҙҙең өсөн һәйбәт һан, әммә иң яҡшы донъя күрһәткестәре кимәлендә күп түгел.
Ил буйынса уртаса алғанда беҙҙә йөрәк-ҡан тамырҙары сирҙәренән һәм яман шештән үлем осраҡтары кәмерәк.
Һуңғы ике йылда юғары технологиялы медицина ярҙамы күләме 80 проценттан ашыуға артты. Республика кардиология үҙәге һәм онкология диспансеры үҙ профиле буйынса илдең иң яҡшы ун учреждениеһы иҫәбенә инә», — тине Рөстәм Хәмитов.
Сығыштың тулы стенограммаһы менән Башҡортостан Башлығы сайтында танышырға мөмкин.


text:
Ғәли Хәмзин исемендәге конкурс үткәрелә
22 ноябрҙә йырсы Ғәли Хәмзиндың (1950 — 2009) тыуған яғы — Белорет районының Әхмәр ауылында, танылған артистың иҫтәлегенә арнап, үҙешмәкәр вокалсылар конкурсы ойошторола.
«Башҡортостандың халыҡ артисы, Салауат Юлаев исемендәге дәүләт премияһы лауреаты матур бәрхәт тауышы, бигерәк тә башҡорт халыҡ оҙон көйҙәрен аһәңле башҡарыу оҫталығы менән айырылып торҙо. 1985 йылда ул Бөтә Рәсәй халыҡ йырҙарын башҡарыусылар конкурсының беренсе премияһы лауреаты булды. Артист үҙен талантлы ойоштороусы итеп тә күрһәтте: ул «Йәдкәр» фольклор-эстрада төркөмөн төҙөп, уға 25 йыл буйына етәкселек итте. Үҙ ваҡытында ул Ғ. Әлмөхәмәтов исемендәге Республика йәш йырсылар конкурсы лауреаты, «Дуҫлыҡ» халыҡ-ара фестивале дипломанты булды», — тип хәтергә алдылар БР Мәҙәниәт министрлығында.
Конкурсты Белорет районы хакимиәтенең мәҙәниәт бүлеге ойоштора. Заявкалар 10 ноябргә тиклем ҡабул ителә, конкурс ике категорияла — 16 йәшкә тиклем һәм 16 йәштән өлкәнерәктәр — үткәрелә.


text:
Өфө халҡы урындағы властарға рәхмәт хаттарына ҡарағанда 60 тапҡырға күберәк ялыу ебәргән
2010 йылда ҡала хакимиәтенә Өфө халҡынан рәхмәт хаттарына ҡарағанда 60 тапҡырға күберәк ялыу килгән. Рәхмәт хаттары халыҡ мөрәжәғәттәренең дөйөм күләменең ни бары 0,2 процентын ғына тәшкил иткән, ә ялыуҙар – 11%. Өфө халҡы урындағы властарға башлыса һәр төрлө ғаризалар менән мөрәжәғәт иткән – 88,6%. Шишәмбе көндө ҡала башлығында үткән оператив кәңәшмәлә шундай мәғлүмәт уҡып ишеттерелде.
Өфө хакимиәтенең эш башҡарыу бүлеге начальнигы Александр Смирновтың әйтеүенсә, дөйөм алғанда ҡала хакимиәтенә 2010 йылда 26,7 мең мөрәжәғәт килгән. Шуларҙың күбеһе яҙма рәүештә – 24,5 мең. Шуның менән бергә, әүәлге йылдар менән сағыштырғанда, «ҡыҙыу пейджер»ға һәм электрон почтаға килгән мөрәжәғәттәр иҫәбе артҡан.
— Мөрәжәғәттәргә анализдан күренеүенсә, ҡала халҡын күберәк төҙөлөш, торлаҡ-коммуналь өлкә, йәмәғәт транспортының эше һәм юлдарға ремонт мәсьәләләре борсой, — тине Александр Смирнов. — Шулай уҡ, кәмерәк дәрәжәлә булһа ла, мәғариф, һаулыҡ һаҡлау, сауҙа, социаль тәьминәт мәсьәләләре лә популяр булып ҡала. Бөтөн мөрәжәғәттәр буйынса тейешле саралар күрелде. Бынан тыш, ҡала башлығы һәм уның урынбаҫарҙары менән төрлө мәсьәләләр буйынса — 1,3 мең кеше, ә район хакимиәте башлыҡтары һәм уларҙың урынбаҫарҙары менән өс меңдән ашыу кеше ҡабул ителде.


text:
Республика бюджетына 46,8 миллиард һум килем килгән
Башҡортостан Республикаһы Финанс министрлығының 2012 йылдың 1 майына ҡарата мәғлүмәттәренә ярашлы, төбәктең тупланма бюджетына 46,8 миллиард һум күләмендә килем килгән. Дөйөм суммала физик шәхестәр килеменә һалым өлөшө — 23,3 процент, ойошмаларҙың табышына һалым өлөшө — 21,7 процент, Рәсәйҙә һатылған тауарҙарға (эштәргә, хеҙмәттәргә) һалым өлөшө — 9,3 процент, мөлкәткә һалым өлөшө — 8,3 процент тәшкил иткән.
Ошо уҡ осорҙа тупланма бюджет сығымдары 42,8 миллиард һум тәшкил иткән. Рәсми статистика хәбәр итеүенсә, сығымдарҙың ҙур өлөшө социаль өлкә менән бәйле. Шулай итеп, мәғарифты финанслауға – 14,4 миллиард һум (33,7%), һаулыҡ һаҡлау өлкәһенә — 9,6 миллиард һум (22,3%), социаль сәйәсәтте финанслауға 6 миллиард һум (14,0%) йүнәлтелгән. Милли иҡтисад – 4,6 миллиард һум (10,8%), торлаҡ-коммуналь хужалҡ 2,3 миллиард (5,5%) алған, милли хәүефһеҙлеккә һәм хоҡуҡ һаҡлау эшмәкәрлегенә сығымдар 496,1 миллион һум тәшкил иткән.


text:
Дәүләт Йыйылышының 15-се ултырышы башланды
Өфөлә Башҡортостан Республикаһының дүртенсе саҡырылыш Дәүләт Йыйылышы-Ҡоролтайҙың 15-се ултырышы башланды. Унда Башҡортостан Республикаһы Президенты Мортаза Рәхимов, Башҡортостан Республикаһы Дәүләт Йыйылышы- Ҡоролтай Рәйесе Константин Толкачев, Башҡортостан Республикаһы Хөкүмәте Премьер-министры Раил Сарбаев, Дәүләт Думаһы депутаттары һәм РФ Федераль Йыйылышы Федерация Советы ағзалары, республиканың суд, хоҡуҡ һаҡлау органдары етәкселәре, федераль ведомстволарҙың территориаль органдары, республика башҡарма власть органдары етәкселәре, БР Президенты Хакимиәте, БР Дәүләт Йыйылышы Секретариаты һәм БР Хөкүмәте Аппаратының яуаплы хеҙмәткәрҙәре, йәмәғәт берләшмәләре етәкселәре, шулай уҡ киң мәғлүмәт саралары вәкилдәре ҡатнаша.
Депутаттар ултырыштың эшсе органдарын һайланы һәм көн тәртибен раҫланы, уға 44 мәсьәлә индерелде, шул иҫәптән 33 республика һәм ете федераль закон проектын ҡарау. Депутаттар беренсе уҡыуҙа ҡараясаҡ Башҡортостан Республикаһының 17 Закон проекты араһында — "Башҡортостан Республикаһының 2008 йылдағы бюджеты үтәлеше тураһында", "Башкортостан Республикаһының Республика мотлаҡ медицина страховкалауы фондының 2008 йылдағы бюджеты үтәлеше тураһында", "Башҡортостан Республикаһының 2009 йылға бюджеты тураһында" Башкортостан Республикаһы Законына үҙгәрештәр индереү тураһында" һәм "Башҡортостан Республикаһында бюджеттан тыш мөнәсәбәттәр тураһында" Башҡортостан Республикаһы Законына үҙгәрештәр индереү тураһында" закон проекттары.
Депутаттарға Башҡортостан Республикаһы закондарына коррупцияға ҡаршы экспертиза үткәреү, мировой судья һайлау һәм Дәүләт Йыйылышы депутаттарының береһенең вәкәләттәрен туҡтатыу тураһындағы мәсьәләләрҙе хәл итеү бурыстары тора; Татарстан Республикаһы Дәүләт Советының Рәсәй етәкселегенә Европа Төбәктәр телдәре хартияһын йәки аҙ һанлы милләттәр телдәрен ратификациялау тураһында тәҡдиме менән мөрәжәғәтенә Башҡортостан парламенты депутаттарының мөнәсәбәте айырыуса ҡыҙыҡһыныу тыуҙыра.


text:
Сәйәси репрессиялар ҡорбандары һәйкәленә сәскәләр һалдыларФото: Рафиль Сахабутдинов
Сәйәси репрессиялар ҡорбандары һәйкәленә сәскәләр һалдылар
Сәйәси репрессиялар ҡорбандары һәйкәленә сәскәләр һалдыларФото: Рафиль Сахабутдинов
Бөгөн Рәсәйҙә Сәйәси репрессиялар ҡорбандарын хәтергә алыу көнө билдәләнә. Өфөнөң Еңеүҙең 50 йыллығы исемендәге скверында сәйәси репрессиялар ҡорбандары һәйкәленә сәскәләр һалыу тантанаһы үткәрелде. Уны Башҡортостан баш ҡалаһы хакимиәте менән берлектә БР Сәйәси репрессиялар ҡорбандары ассоциацияһы ойошторҙо.
Көн йонсоу һәм һалҡын булыуға ҡарамаҫтан, репрессияланғандарҙы хөрмәтләп иҫкә алырға 50-нән ашыу кеше килгән. Күптәренең ҡулдарында ошо яфаға тарыусы яҡындарының фотографиялары, гәзит һәм журнал мәҡәләләре һәм, әлбиттә, БР Сәйәси репрессиялар ҡорбандары ассоциацияһы сығарған “Тере хәтер” (“Живая память”) китаптары. Йыйылыусылар алдында был ойошманың рәйесе Маһинур Үтәбаева сығыш яһаны.
— Йыл һайын беҙ сәйәси репрессияларҙан яфа сигеүселәрҙаң барыһын да иҫкә алабыҙ, беҙҙең сафтарыбыҙ һирәгәймәй, ә был, хәтер тере һәм мәңгегә беҙҙең күңелдәребеҙҙә һәм йөрәктәребеҙҙә ҡаласаҡ, тигәнде аңлата, — тине Маһинур Мөхлис ҡыҙы. – Кешеләргә ҡарата бындай аяуһыҙ мөнәсәбәт башҡаса бер ҡасан да ҡабатланмаҫ, тип бик тә ышанаһы килә. Беҙгә иһә, тере ҡалғандарға, үҫеп килеүсе быуын тарихыбыҙҙың ошондай ҡара биттәре тураһында ла белһен һәм хәтерендә тотһон өсөн барыһын да эшләргә кәрәк. Шуға күрә беҙ ҡул ҡаушырып ултырмайбыҙ, күптән түгел генә Башҡортостан Республикаһының бөтә сәйәси репрессиялар ҡорбандарына арналған китап сығарҙыҡ.
Йыйылыусылар алдында Өфө ҡала округы ҡала хакимиәте, мосолман һәм православие руханиҙары вәкилдәре сығыш яһаны.
Ул ваҡиғаларҙың тере шаһиттары үҙҙәренең ҡайғылы иҫтәлектәре менән уртаҡлашты. Шуларҙың береһе, 72 йәшлек Неля Дауытова, ул ауыр йылдарҙы һәр ваҡыт бик ауыр тулҡынланып иҫкә ала.
— Атайым Башҡортостан Дәүләт планы рәйесе һәм республика Халыҡ комиссарҙары Советы рәйесенең беренсе урынбаҫары булды. Уны 1937 йылдың 4 авгусында эшләп ултырған кабинетында уҡ ҡулға алалар, ә мин ошо йылдың 10 октябрендә тыуғанмын, һәм 31 декабрҙә үк, Яңы йыл алдынан ғына, имсәк балаһы менән әсәйемде лә ҡулға алыу тураһында приказ сығарылған, — тип иҫкә ала Неля Шаһиәхмәт ҡыҙы. — Әсәйемде 8 йылға иркенән мәхрүм итәләр. Тотҡонда беҙ ике йыл үткәрҙек, шунан һуң реабилитацияланылар. Ләкин ошо ваҡыт та беҙгә мәңгелек кеүек тойолдо. Беҙҙе 40-ар кешелек ҙур камераларҙа тоттолар, улар араһында сәйәси репрессияланғандар ғына түгел, ҡәҙимге рецидивистар – бурҙар һәм кеше үлтереүселәр ҙә бар ине. Өлкәндәр таңдан тороп эшкә киттеләр, ә беҙ, балалар, көн буйына һикелә яттыҡ. Ундағы шарттар ҡот осҡос ине. Мин әле булһа үҙ әсәйем менән ғорурланам. Бөтә ҡыйынлыҡтарға һәм мәхрүмселектәргә ҡарамаҫтан, ул бирешмәне, күңел төшөнкөлөгөнә бирелмәне. Ә бит уның минән башҡа тағы өс балаһы бар ине. Ул барыбыҙҙы ла тәрбиәләп үҫтереп, аяҡҡа баҫтырҙы. Һәм хәҙер мин ошо һәйкәл ҡуйылған көндән алып йыл һайын был көндө атайым менән әсәйемде, шулай уҡ ҡалған бөтә сәйәси репрессиялар ҡорбандарын хөрмәтләп иҫкә алырға киләм.
* * *
Рәсми мәғлүмәттәргә ҡарағанда, Башҡорт АССР-ында 50 меңдән ашыу кеше репрессиялана, репрессияларҙың иң күбе 1937-38 йылдарға тура килә. Хәҙерге ваҡытта БР Хеҙмәт һәм халыҡты социаль яҡлау министрлығында Өфөнән сәйәси репрессияларҙан зыян күргән 3000-дән ашыу кеше иҫәптә тора.


text:
1 июлдән 5 проценттан күберәк алкоголь булған һыра һатыу тыйыла
2012 йылдың 1 июленән Рәсәйҙә балалар, белем биреү, медицина ойошмаларында, мәҙәниәт учреждениеларында, спорт объекттарында һәм уларҙың биләмәләрендә биш проценттан күберәк этил спирты булған һыра һатыу тыйыла. Бынан тыш, 218-се Федераль закон бөтә төр йәмәғәт транспорты, туҡталыу пункттары, автомобилдәрҙе заправкалау станцияларына, шулай уҡ стационар булмаған сауҙа объекттары, граждандарҙың күпләп йыйылған урындарына, РФ субъекттарының дәүләт власы органдары менән билдәләнгән үтә хәүефле сығанаҡтар булған урындарға ла ҡағыла.
2013 йылдың 1 ғинуарына тиклем был тыйыу биш процентҡа тиклем этил спирты булған һыра һатыуға ҡағылмай. Өҫтәүенә ул дөйөм туҡланыу хеҙмәттәрен күрһәткән стационар булмаған объекттарға ла ҡағылмай, тип хәбәр ителә Өфө хакимиәте сайтында.
Мәҫәлән, Өфөлә генә бындай тыйыу 350 стационар булмаған сауҙа объектына ҡағыласаҡ. 2013 йылдың 1 ғинуарынан был исемлекте йәнә 500 стационар булмаған сауҙа объекты тулыландырасаҡ.


text:
Фото:
Мәсетлеләрҙең урындағы үҙидараны ойоштороу тәжрибәһе менән уртаҡлаштылар
Фото:
Свердловск өлкәһе муниципалитеттары етәкселәре делегацияһы ошо көндәрҙә Мәсетле районында булып китте. Уның составына Первоуральск ҡала округы хакимиәтенең эштәр менән идара итеүсеһе Азат Борханов, шулай уҡ Первоуральск ҡала округының ауыл территориаль идаралыҡтары башлыҡтары — Кузинск ауыл территориаль идаралығы башлығы Николай Ерохин, Билембай ауыл территориаль идаралығы башлығы Алик Истамғолов, Новоуткинск ауыл территориаль идаралығы башлығы Евгений Кукаркин, Новоалексеевск ауыл территориаль идаралығы башлығы Николай Лесун инде. Свердловск өлкәһе вәкилдәре мәсетлеләрҙең урындағы үҙидараны ойоштороу тәжрибәһен өйрәнергә килгән.
Күршеләрҙе Мәсетле районы сигендә ҡаршы алдылар. Делегация Оло Ыҡтамаҡ, Абдулла ауыл Советтары ауыл биләмәләре хакимиәттәренең эше менән танышты, социаль өлкә, мәҙәниәт объекттарына, шулай уҡ «Ҡарағай» санаторийына һәм ата-әсәләре менән балалар өсөн республика пульмонология санаторийына барҙы. Район буйлап сәфәрҙә уларҙы муниципаль район Советы секретары Альберт Сәғҙәтов оҙатып йөрөнө.
Свердловскиҙар Мәсетле районында ауылдарҙы төҙөкләндереүгә ҙур иғтибар бүленеүен билдәләне. Күрше төбәк муниципалитеттары етәкселәре территориаль йәмәғәт үҙидаралыҡтары эше, ауылдарҙа старосталарҙың, шулай уҡ йәмәғәт берекмәләренең эшмәкәрлеге менән танышты.


text:
Баш ҡалала саммиттар ваҡытында Конгресс-холл янындағы биләмә ябыла Фото: Олег Яровиков
Баш ҡалала саммиттар ваҡытында Конгресс-холл янындағы биләмә ябыла
Баш ҡалала саммиттар ваҡытында Конгресс-холл янындағы биләмә ябыла Фото: Олег Яровиков
ӨФӨ, 2015 йыл, 10 июнь. /«Башинформ» мәғлүмәт агентлығы, Розалиә Вәлиева/.
Өфөлә ШОС һәм БРИКС саммиттарын үткәргәндә Конгресс-холл янындағы биләмә ябыла. Был хаҡта «Интерфакс» агентлығында уҙған матбуғат конференцияһында Башҡортостан Республикаһы министры Руслан Мирсаяпов хәбәр итте.
— Саммиттар барышында ҡала халҡына мөмкин тиклем аҙыраҡ уңайһыҙлыҡтар килтерергә тырышабыҙ, беҙҙе аңлауығыҙға ышанабыҙ, — тине Руслан Мирсаяпов. — 6 июлдән 11-нә тиклем Салауат Юлаев һәйкәленә үтеп булмаясаҡ. Зәки Вәлиди, Пушкин һәм Ғафури урамдарындағы биләмәләр йәмәғәт транспорты хәрәкәте өсөн ябыла, әммә кешеләр бер ниндәй сикләүһеҙ өйҙәренә ҡайта аласаҡ.
Руслан Мирсаяпов Өфө үҙәге тулыһынса ябыла тигән хәбәрҙе кире ҡаҡты.
— Өфө урамдарында юл хәрәкәтен ваҡытлысы сикләү булыуы ихтимал, — тине ул. – Делегация ағзаларының Өфө буйлап экскурсияға сығыуы ҡаралған, ләкин көн тәртибе тығыҙ булғанлыҡтан, был бик икеле.
Саммиттар ваҡытында Өфө халҡы өсөн Сипайлово, Дим, Затон һәм Черниковка биҫтәләрендә байрамдар ойошторола. Тантаналы сара Рус драма театры алдындағы майҙанда ла уҙғарыла.


text:
Башҡортостан һәм Татарстандың ветерандар ойошмалары үҙ-ара хеҙмәттәшлекте нығыта
Республика ветерандар советы «Башҡортостан» теплоходында «Өфө – Ҡазан — Өфө» маршруты буйынса ветерандар активы өсөн семинар ойошторҙо.
Сарала ҡала һәм райондарҙың ветерандар ойошмалары вәкилдәре ҡатнашты. Республиканың бөтә төбәктәренән килгән ветерандар үҙ-ара танышып, мөһим темалар буйынса фекер алышыу, власть структуралары менән килешеп эш итеү буйынса тәжрибә уртаҡлашыу мөмкинлегенә эйә булды.
Шулай итеп, Башҡортостандан 96 вәкил Татарстандың баш ҡалаһында коллегалары менән осрашты, Волга буйының иҫтәлекле урындары менән танышты.
Бөйөк еңеүгә 70 йыл тулыу алдынан ойошторолған семинар ике туғандаш республика – Башҡортостан менән Татарстандың ветерандар ойошмалары араһында хеҙмәттәшлек ептәрен яңыртыуға һәм нығытыуға булышлыҡ итергә тейеш.


text:
Фото:
Силәбе магазиндарында Башҡортостанда етештерелгән «хәләл» продукция һатыласаҡ
Фото:
Силәбе магазиндарында яҡын арала күркә итенән Башҡортостанда етештерелгән ярымфабрикаттар, тултырмалар һәм деликатестарҙың һатыуға сығарылыуы ихтимал.
«Индюшкин» сауҙа маркаһының диетик продукцияһын Силәбе өлкәһенә айына 600 тонна күркә ите етештергән Мәжит Ғафури исемендәге Башҡортостан ҡошсолоҡ комплексы ташырға әҙер.
Ҡошсолоҡ комплексының бөтә продукцияһы ла айырым рецептура буйынса «Хәләл» стандартына ярашлы әҙерләнә.
Силәбе өлкәһе Ауыл хужалығы министрлығының матбуғат үҙәгенән хәбәр итеүҙәренсә, ике күрше төбәктең ит етештереүселәре әлеге ваҡытта аҙыҡ-түлек тауарҙарының ассортиментын киңәйтеүгә һәм иң талапсан һатып алыусыларҙың ихтыяжын ҡәнәғәтләндереүгә йүнәлтелгән хеҙмәттәшлекте яйға һалыу менән шөғөлләнә.


text:
Фото:
«Тамға-2010» күргәҙмәһе сиктәрендә «Реклама индустрияһы хеҙмәте баҙары» түңәрәк өҫтәле
Фото:
30 сентябрҙә «Тамға-2010. МедиаИндустрия. Полиграфия. Реклама» күргәҙмәһе сиктәрендә «Реклама индустрияһы хеҙмәте баҙары» түңәрәк өҫтәле үткәрелә.
Сараны ойоштороусылар — Өфө маркетологтар клубы, РУФ реклама берләшмәһе сайты, «MY-MARKET» маркетинг агентлығы, Башҡортостан Республикаһы Сауҙа-сәнәғәт палатаһы. Түңәрәк өҫтәлгә Өфө Маркетологтар клубының маркетинг, реклама һәм PR буйынса белгестәре, кадрҙар агентлыҡтары һәм киң мәғлүмәт саралары вәкилдәре, күргәҙмәлә ҡатнашыусылар саҡырыла.
Программала — «Маркетинг, реклама һәм PR буйынса белгестәрҙең эш хаҡы» мониторингы йомғаҡтарын күрһәтеү, реклама индустрияһында «табыш – квалификация» бүлегендә хеҙмәт баҙары тирәләй хәлде тикшереү, «реклама биреүсе – киң мәғлүмәт саралары» мөнәсәбәттәренең төп проблемаларын тикшереү, Өфөлә һәм тотош республикала реклама тармағын үҫтереүҙә «тар урындарҙы» билдәләү.
Ойоштороусылар хәбәр итеүенсә, түңәрәк өҫтәл йомғаҡтары буйынса тармаҡтағы белгестәрҙең уртаса баҙар эш хаҡы хәбәр ителәсәк, реклама өлкәһендә хеҙмәт баҙарын үҫтереү юлдары билдәләнәсәк.
Сара Конгресс-холда Бәләкәй залда 15 сәғәттә башлана.


text:
Сипайловола йәнә бер балалар майҙансығы барлыҡҡа килде
Набережная урамы, 15/1 һәм 17/1 йорттары ихатаһында яңы балалар майҙансығы барлыҡҡа килде. Өфөнөң Октябрь районы хакимиәтенән хәбәр итеүҙәренсә, был йорттарҙа йәшәгән халыҡ йыйылыштарҙың береһендә балалары өсөн яңы уйын майҙансығы төҙөлһөн ине, тигән теләген белдергән. «Сипайловский» торлаҡ хужалығы идаралығында шәхси фондтарҙан средстволар бүленә һәм «Игромир» предприятиеһына уны төҙөү эше йөкмәтелә. Был компания Өфөлә алты йылға яҡын эшләй. Ошо арала төҙөүселәр металдан һәм ағастан әллә күпме сағыу һәм функциональ балалар майҙансығы күтәргән.


text:
Иртәгә «Ижтимағи электрон гәзит» сайтында Сергей Афониндың онлайн-конференцияһы көтөлә
Шаршамбы, 1 февралдә, «Ижтимағи электрон гәзит» сайтында Башҡортостан Хөкүмәте Премьер-министры урынбаҫары — торлаҡ-коммуналь хужалыҡ министры Сергей Афониндың онлайн-конференцияһы үткәрелә.
Сәғәт 11-ҙән 12-гә тиклем ул «Ижтимағи электрон гәзит» сайтына килгән һорауҙарға яуап бирәсәк.
Вице-премьерға i-gazeta.com порталына ингән һәр кеше һорау бирә ала. Бының өсөн «Ижтимағи электрон гәзит»тең баш битендәге «Башҡортостан Хөкүмәте Премьер-министры урынбаҫары — торлаҡ-коммуналь хужалыҡ министры С.И. Афониндың онлайн-конференцияһы» бүлегендә бирелгән тейешле форманы тултырырға кәрәк. Һорауҙарҙы онлайн-конференцияға тиклем дә, онлайн барышында ла бирергә мөмкин.
«Башинформсвязь» асыҡ акционерҙар йәмғиәтенең техник ярҙамында видеотрансляция алып барыласаҡ.


text:
«Башҡортостан ҡыҙы» журналы ҡатын-ҡыҙҙарҙы бәхетле булырға һәм конкурстарҙа еңергә өйрәтә
ӨФӨ, 2016 йыл, 31 март. /«Башинформ» мәғлүмәт агентлығы, Ләйлә Аралбаева/.
Өфөлә «Башҡортостан ҡыҙы» журналының өсөнсө һаны донъя күрҙе. «Ҡатын-ҡыҙҙың хәстәрҙәре ябай ғына кеүек: үҙенең бәләкәй генә донъяһындағы тыныслыҡ, тәртип, таҙалыҡты ҙур яуаплылыҡ менән тота ул. Яҡындарының күңел торошон көйләй, һәр кемгә үҙенсә юл табып, көс бирә, дәрт, сәмен һала. Көсһөҙ тип билдәләнһә лә, унан да һөйкөмлөрәк, сабырыраҡ, аҡыллыраҡ, мәрхәмәтлерәк зат бар микән донъяла тип һоҡланып ҡуяһың, тормош юлында осраған уңған да, сая ла, булдыҡлы ла ханымдарға ҡарап... Күптәр үҙ тарихы, ырыуында танылған билдәле, көслө, абруйлы шәхестәр менән ҡыҙыҡһына. Балаларын да уларҙың миҫалында тәрбиәләй», – тип яҙа «Баш мөхәррир һүҙе»ндә Гөлназ Ҡотоева. Журналдың март һанындағы күпселек яҙмалар шундай ҡатын-ҡыҙҙарҙың яҙмыштарына арналған.
«Үҙебеҙҙең Фирҙәүес! » — бөтә донъяға билдәле ғалимә, Рәсәйҙең һәм Башҡортостостандың атҡаҙанған фән эшмәкәре, филология фәндәре докторы, профессор Фирҙәүес Хисамитдинова хаҡындағы мәҡәлә шулай тип атала. Гөлназ Ҡотоева был яҙмала уны бөтә тәрәнлегендә, киң яҡлылығында аса. Ғүмерен республикабыҙ, милләтебеҙ өсөн фиҙакәр хеҙмәткә арнаған шәхес халҡыбыҙҙың үткәне хаҡында уйланыуҙары, уның киләсәге тураһында борсолоуҙары, башҡорт халҡының йолалары хаҡында бәйән итә.
«Кисеүҙәрҙә ат алмаштырмай, алған йүнәлештән тайпылмай, ауыр саҡта ла ҡыя бөгөлдәр яһамай, үргә ҡарай үҙ һуҡмағынан барған кешеләр һәр саҡ хөрмәт уята. Күгәрсен районы үҙәгендә ғүмер иткән Зилә менән Хәниф Псәнчиндар — тап шундайҙарҙан», — тип яҙа «Үр юлы буйлап» мәҡәләһендә Гөлнара Буранҡаева. Абруйлы табип менән һоҡланғыс мөғәллимә үткән ғүмер юлы һәммәһенә өлгө булырлыҡ. Сираттағы мәҡәлә Зөлфиә Өмөтбаеваға бағышланған. «Ошондай ҡатындар тураһында сабып барған атты туҡтатыр, янып торған өйгә инер, тиҙәр. Теле менән дә әүрәтер, аҡылы менән дә арбар, донъя йөгөн дә тигеҙ тартыр, иренә лә ярар, балаларын да матур бағыр. Уңған ҡатындарыбыҙ гөлләмәһенән үҙенсә генә балҡыған бер сәскә», тип яҙа уның тураһында автор.
«Был донъяла ни әсе? Етемлек әсеһе әсе», – ти халҡыбыҙ, үкһеҙлектең донъяла иң оло хәсрәт икәнен билдәләп. Һуңғы йылдарҙа бәхетле бала саҡтан мәхрүм сабыйҙарҙы ҡурсалап, ғаиләләргә урынлаштырыуҙы хәстәрләүгә дәүләт ҙур иғтибар бирә. Етем һәм ата-әсә ҡарауынан мәхрүм балаларҙы ғаиләгә урынлаштырыу республика үҙәге етәксеһе Таңһылыу Һөйөндөкова йәмғиәттең бөгөн етемлек проблемаһын тәрәнерәк аңлай барыуы тураһында бәйән итә. Альмира Кирәева ҡорған был әңгәмә «Йортоғоҙға ҡунһын аҡ ҡауҙы» тип исемләнгән.
«Үҙеңә тәғәйен юлды, йәшәү асылын табыу еңел түгел. Ҡайһы берҙә эҙләнеүҙәргә ярты ғүмереңде бағышларға, яҙмыштың әсе ел-дауылдарын татып, күңелеңде мең һыҙланыуҙарға, инаныуҙарға дусар итә-итә үҙеңде асырға ла тура килә шул. Яҙҙың үҙе кеүек һылыу, наҙлы, ялҡынлы йөрәкле Зилә Аксенова ла кешеләргә ярҙам итеүҙе хәстәрләгән изге ғәмәлгә тотонор алдынан байтаҡ тормош һынауы үтә». Әлеге көндә «Сәләмәт ғаилә» медицина үҙәген етәкләгән егәрле ханымдың тормош фәлсәфәһе Альбина Ғөбәйҙуллина ойошторған «Үҙ асылыңа өлгәшеү» тигән әңгәмәлә асыла.
«Борон ҡалаҡты башҡорттар күберәк баҡыр, көмөш, алтындан ҡойған», – ти Гөлнара Хәлфетдинова үҙенең «Ялтыр ғына табаҡ, көмөш ҡалаҡ» тигән яҙмаһында. Халҡыбыҙҙың боронғо көнкүрешендәге һауыт-һаба тарихына байҡау, һис шикһеҙ, һәммәһендә ҡыҙыҡһыныу уятыр. Башҡортостанда һәм унан ситтә төрки телле мәҡәл һәм әйтемдәр күпләп һаҡланған. «Рухи ҡомартҡыларыбыҙ» рубрикаһында билдәле тарихсы Иршат Йәнбирҙин боронғо Өфө ҡалаһы ҡәберлегендә табылған еҙ ҡаптырмала, Арҡайым ҡалаһындағы көршәк тышында, Аҡташ (Иглин районы) ҡалаһында табылған ҡәләм һыртындағы әйтемдәргә аңлатма бирә.
Әҙәбиәт һөйөүселәр Ейәнсура районынан Земфира Аҡбутинаның «Тәүге ҡар» хикәйәһен, өс автор — Миләүшә Ҡаһарманова, Сәфинә Хәкимова, Зөһрә Килдинаның шиғырҙарын уҡый ала. Гөлшат Ҡунафина алып барған «Ҡулыңдан һөйөн», «Шәп баҡсасы», «Тәмлекәс» рубрикалары уңған хужабикәләр күңеленә хуш килер. Былтырғы конкурста еңеүселәр тегеү һәм аш-һыу әҙерләү буйынса оҫталыҡ дәрестәре бирә.
«Башҡортостан ҡыҙы» журналының ноябрь һанында «Башҡортостан Республикаһы» нәшриәт йорто менән берлектә республика матбуғатына яҙылыусылар араһында конкурс иғлан ителде. Әлеге һанда ҡиммәтле бүләктәр: телевизор, микротулҡынлы мейес һәм мультибешергес отҡан алты еңеүсенең исем-фамилияһы баҫылған.
«21 еңеүсенең алтауһы беҙҙең журналдың уҡыусыһы булыуы — бик ҡыуаныслы, — тип билдәләнеләр журналда. — Ҡәҙерле дуҫтар! Был конкурстар быйыл да дауам итәсәк. Яратҡан «Башҡортостан ҡыҙына» яҙылып, конкурстарҙа ҡатнашығыҙ һәм еңегеҙ!».


text:
Фото:
Рөстәм Хәмитов «Ышанмайым» йәштәр хәрәкәте лидерҙары менән осрашты
Фото:
Башҡортостан Президенты Рөстәм Хәмитов «Ышанмайым» (Не верю) йәштәр йәмәғәт хәрәкәте лидерҙары менән осрашты. Осрашыу М.Аҡмулла исемендәге Башҡорт дәүләт педагогия университетында үтте.
«Ышанмайым» хәрәкәте Дәүләт Думаһына депутаттар һайлауҙан һуң барлыҡҡа килгән. Унда алты меңдән ашыу кеше иҫәпләнә, күпселеге – йәш өфөлөләр.
Республика Президенты осрашыуҙа ҡатнашыусыларҙы сәләмләне һәм 20 йыл элек үҙенә ышанғанлығы арҡаһында БАССР Юғары Советына һайлауҙа уңыштарға өлгәшә алыуы хаҡында һөйләне.
— Ул ваҡытта, 90-сы йылдарҙа, мин һайлауҙа ҡатнаштым — Өфө исеменән сығы яһаным, — тине Рөстәм Хәмитов. – Ул саҡта торба үткәргестәрҙе һынау буйынса предприятие ойошторған инем. Үҙ кандидатурамды тәҡдим иткәс, күптәр миңә был эштең заяға булыуы хаҡында әйтте. Әммә мин һайлаған юлым буйлап барҙым. Һәм дөрөҫ эшләгәнмен, тип уйлайым – сөнки юлды аҙағынаса үттем. Һайлауҙың беренсе турында 47 процент тауыш йыйҙым, еңеү өсөн ике-өс процент ҡына етмәне. Икенсе турҙа 70 процент самаһы тауыш йыйҙым. Ул һайлауҙа беҙ сифатлы контроль ойошторған инек. Беҙҙең күҙәтеүселәр һайлау һөҙөмтәләрен үҙгәртеүгә юл ҡуйманы.
Рөстәм Хәмитов нәҡ шул ваҡыттан алып һайлауҙың ғәҙел үтергә тейешлеген аңлауы хаҡында белдерҙе.
— Шул саҡ мин йәнә бер нәмәгә төшөндөм: һайлау – ул ауыр көрәш. Ул ваҡытта мин һайлауҙа еңеп сыҡтым, һәм шунан башлап сәйәси карьерам башланды. Ә әгәр ҙә мин көрәшмәгән булһам һәм һайлау һөҙөмтәләре боҙоп күрһәтелгән булһа?
— Һайлауҙарҙан күп нәмә тороуын аңлайым, — тине республика Президенты. – Шуға күрә был процесҡа етди ҡарайым. 4 декабрҙә үткән һайлау алдынан ҙур әҙерлек эштәре ойошторолдо. Сөнки барыһы ла әлеге һайлауҙың 2007 йылдағы һайлауҙан айырылып торасағын яҡшы аңланы. Ул ваҡытта формаллек көслө булды. 2011 йылға илдә һәм республикала хәл үҙгәрҙе. Йәмғиәттә ҡапма-ҡаршы фекерҙәр барлыҡҡа килде, шуға күрә һайлауҙың ауыр үтәсәген барыһы ла яҡшы белде.
Президент һуңғы һайлау алды кампанияһында үҙенең әүҙем ҡатнашыуын һыҙыҡ өҫтөнә алды. Был эш күп һөҙөмтәләр бирҙе – үҙеңдең эшең хаҡында уйланыу мөмкинлеге булды, тине Рөстәм Хәмитов.
— Халыҡ өсөн икона булырға кәрәкмәй. Быны аңлауым миңә өҫтәмә көс бирә. Һайлау алды эше бик ауыр булды. Партияларҙың береһе оппозицион партияларға түгел, ә миңә ҡаршы көрәшеү ысулын һайланы. Бының менән улар алда килеүсе партия абруйына тап төшөрмәксе ине. «Берҙәм Рәсәй» партияһынан исемлеккә инеп, һайлауҙың ғәҙел үтәсәге хаҡында әйткән инем. Шул уҡ ваҡытта партия еңелә ҡалһа, минең эштән дә китеүем ихтимал ине, ә еңеү миңә яңы мөмкинлектәр бирҙе.
Президент, ябай кешеләрҙең мәсьәләләрен хәл итеү мөһим, тип билдәләне.
— Халыҡ менән осрашыуҙар үткәргәндән һуң, киләһеләрҙе аңланым: халыҡ мәнфәғәттәрен ҡайғыртыу дәүләттең төп бурысы булып тора. Күптәргә был йүнәлеш оҡшап етмәй, шуға күрә идеологик бәрелештәр ҙә барлыҡҡа килә.
— Һеҙ «Ышанмайым» хәрәкәтенә етәкселек итәһегеҙ, — тип мөрәжәғәт итте Президент йәштәргә. – Ышанмаҫҡа тулы хоҡуғығыҙ бар. Әммә миңә һис кенә лә аңлашылмай: ни өсөн ошондай йәш ваҡытығыҙҙа берәй ыңғайыраҡ позиция урынына һеҙ нәҡ ошоноһон һайланығыҙ? Ил бөгөн ауыр ваҡыт кисерә, үҙгәрештәр индереү талап ителә. Урлашыу, коррупция мәсьәләләре йәмғиәттә ҙур масштаб алғанлыҡтан күп кешеләр бөгөн «Ышанмайым», ти. Ә ил тарҡалһа, ни булырын күҙ алдына килтереп ҡарағыҙ. Шуға күрә беҙҙең өсөн киләһе ике аспект мөһим: илде һаҡлап ҡалыу һәм шул уҡ ваҡытта уны яңыртыу. Быға нисек ирешергә? Һайлауҙар – хәлде яйға һалыу инструменттарының береһе. Тәүгә Башҡортостанда КПРФ бындай юғары процент тауыш йыйҙы. Был үҙе үк халыҡ аңында үҙгәрештәр булыуы хаҡында һөйләй. Әлегә күп һорауҙарға минең, һеҙҙең кеүек үк, яуаптарым юҡ. Шуға күрә үҙегеҙсә фекер йөрөтөргә хоҡуғығыҙ бар.
Йәштәр хәрәкәте лидеры Артур Акайкин бөгөн йәштәр араһында һайлау тураһында берҙәм фекерҙең булмауы хаҡында әйтте. Уларҙың маҡсаты — ҡыҙыҡһынған һәр кемгә ысынбарлыҡ күренешен еткереү.
Рөстәм Хәмитов маҡсаттарҙың ыңғай булыуын һәм уның эшендәге алымы менән тап килеүен билдәләне.
— Һеҙҙең менән тулыһынса килешәм – йәмғиәт бөгөн ышанмай, һәм был власть өсөн бик үкенесле. Шуға күрә бөгөн йәмғиәттә булған һәм властан торған ғәҙелһеҙлекте бөтөрөү беҙҙең бурыс булып тора. Үҙгәрергә кәрәк – мин үҙем эволюцион юлды һайланым. Һеҙ хаҡ эш алып бараһығыҙ, шуға күрә һеҙгә ярҙам итәсәкмен.
Республика Президенты фекеренсә, хәрәкәт составында көслө кешеләр йыйылған.
— Хәлде үҙгәртеү ауыр буласаҡ, — тип билдәләне Рөстәм Хәмитов. – Үҙ хәрәкәтегеҙҙе теркәүегеҙ яҡшы, әммә артабан алға китергә — власть менән бәйләнеш булдырырға кәрәк. Һәм, әлбиттә, сабыр булыу зарур. Бөгөн әүҙем позициялы кешеләр күп. Йәмғиәттәге процестар дөрөҫ йүнәлештә бара. Был ғәҙел сәйәсәттән тайпылмау һәм граждандар йәмғиәтен үҫтереүгә булышлыҡ итеү минең төп бурысым булып тора.


text:
КПРФ-тың Башҡортостан төбәк бүлексәһендә отчет кампанияһы тамамлана
КПРФ-тың Башҡортостан төбәк бүлексәһендә отчет кампанияһы тамамлана, отчет йыйылыштары партияның 66 район һәм ҡала ойошмаһының 59-ында үтте.
Коммунистар үҙҙәренең XVIII республика отчет-һайлау конференцияһы осоронан үткән йыллыҡ эшмәкәрлегенә йомғаҡтар яһаны. 17 июлдә Өфөлә отчет кампанияһы һөҙөмтәләрен дөйөмләштерәсәк, партияның төбәк бүлексәһе торошон анализлаясаҡ, алдағы осорға бурыстар билдәләйәсәк, шулай уҡ сентябрҙә үтәсәк КПРФ-тың XIV (сираттан тыш) съезына делегаттар һайлаясаҡ коммунистарҙың XIX республика отчет конференцияһы үтәсәк.


text:
Республика ғалимдары Рәсәй гуманитар ғилми фондының грантына лайыҡ булды
ӨФӨ, 2015 йыл, 5 июнь. /«Башинформ» мәғлүмәт агентлығы, Ғәлиә Нәбиева/.
Рәил Кузеев исемендәге этнологик тикшеренеүҙәр институты ғалимдары (етәксеһе — профессор Айһылыу Юнысова) Рәсәй гуманитар ғилми фондының грантына лайыҡ булды. Был аҡсаны улар «Көньяҡ Уралда ислам» геомәғлүмәт системаһы» проектын ғәмәлгә ашырыу өсөн тотонасаҡ. Проект сиктәрендә Рәсәйҙә тәүге тапҡыр уникаль геомәғлүмәт ресурсы булдырыласаҡ, донъяның теләһә ниндәй мөйөшөндә йәшәүселәр Көньяҡ Уралда исламдың үҫеше хаҡында мәғлүмәт алыу мөмкинлегенә эйә буласаҡ, тип хәбәр иттеләр институттан.
Проектты тормошҡа ашырыу һөҙөмтәһендә системаға Башҡортостан, Ырымбур, Силәбе һәм Ҡурған өлкәләре биләмәләрендәге мәсеттәр, мосолман уҡыу йорттары, диндарҙарҙың ғибәҙәт ҡылыу биналары, мәҙәни үҙәктәр, иҫке мосолман зыяраттары, изге кешеләр күмелгән урындар индереләсәк. Мәғлүмәттәрҙә ғалимдарҙың фәнни аңлатмалары, фотоһүрәттәр һәм тарихи белешмәләр буласаҡ. Артабан геомәғлүмәт системаһын даими яңыртып тороу күҙаллана.
Институтта директор Айһылыу Юнысова етәкселегендә яңы ғилми йүнәлеш — динде өйрәнеү үҫешә. Тикшеренеү һәм музей эшендә мәғлүмәт технологиялары файҙаланыла башланы. Бында тарих, археология, динде өйрәнеү һәм этнография өлкәһендәге фәнни тикшеренеүҙәрҙә заманса алымдарҙы әүҙем ҡулланыусы йәш ғалимдар эшләй. Тәүге һөҙөмтәләр ҙә бар: 3D форматында Археология һәм этнография музейының виртуаль экспозицияһы булдырылды. Уны институттың сайтында күрергә мөмкин.


text:
Дмитрий Медведев Өфөлә Пенсия фонды эше менән таныштыФото: Андрей Старостин
Дмитрий Медведев Өфөлә Пенсия фонды эше менән танышты
Дмитрий Медведев Өфөлә Пенсия фонды эше менән таныштыФото: Андрей Старостин
ӨФӨ, 2015 йыл, 3 февраль. /«Башинформ» мәғлүмәт агентлығы, Екатерина Соколова, Арина Рәхимҡолова/.
Рәсәй Хөкүмәте Премьер-министры Дмитрий Медведев Өфөгә эш сәфәре барышында Пенсия фондының яңы электрон сервистары менән танышты. Министрҙар кабинеты башлығына 2015 йылдың 1 ғинуарынан индерелгән «Страховкаланған шәхестең шәхси кабинеты» сервисы тәҡдим ителде. Новелла арҡаһында һәр кем үҙенең билдәләнгән пенсия хоҡуҡтары, тәғәйенләнгән пенсия, шулай уҡ социаль түләүҙәр, шул иҫәптән әсәлек капиталы хаҡында белеү мөмкинлегенә эйә.
Страховкаланған шәхестең кабинеты Рәсәй Пенсия фондының рәсми порталында урынлашҡан. Берҙәм идентификация һәм аутентификация системаһында, йәки дәүләт хеҙмәттәре порталында теркәү үткән бөтә ҡулланыусылар ҙа системаға инә ала. Бынан тыш, сервис пенсия тупланмалары, шул иҫәптән Дәүләт ҡушма финанслауы программаһы сиктәрендә үҙ теләге менән взнос индереү тураһында мәғлүмәттәр бирә.
Дмитрий Медведев шәхси кабинетта теркәлгән кешеләр һаны менән ҡыҙыҡһынды. Шулай уҡ Премьер-министр яңы система аша Пенсия фонды белгестәренә яҙылып ҡараны.
— Система заманса һәм ышаныслы күренә, — тип билдәләне Дмитрий Медведев, сервистың эше менән танышҡандан һуң.
Бынан тыш, рәсми делегация клиенттар залындағы илебеҙҙә етештерелгән ҡорамалды баһаланы. Килеүселәрҙе хеҙмәтләндереүсе бөтә терминалдар яңы Рәсәй технологиялары буйынса эшләнгән. Был импортты алмаштырыу шарттарында айырыусы мөһим.
Хәтерегеҙгә төшөрәбеҙ, 2013 йылдың июлендә Рәсәй Хөкүмәте Премьер-министры Дмитрий Медведев Благовещен районындағы һәм Благовещен ҡалаһындағы РФ Пенсия фонды идаралығында булғайны. Ул саҡта Министрҙар кабинеты башлығы универсаль электрон картаның мөмкинлектәре менән танышты.


text:
Башҡортостан федератив килешеүҙең сираттағы йыллығын билдәләне
Рәсәй менән Федератив килешеү һәм уға ҡушымтаға ҡул ҡуйыу датаһына 18 йыл тулды. Документ 1992 йылдың 31 мартында Мәскәүҙә имзаланғайны.
Тап 1992 йылдағы ҡушымтанан һуң Башҡортостанда президент Мортаза Рәхимовтың ошо аҙымына ҡаршы сәйәси көстәр күп һанлы митингылар башланы.
Уның башында башҡорт йәштәре иттифағы торҙо. Улар ҡулы аҫтында студенттар Салауат Юлаев майҙанында тирмәләр ҡороп аслыҡ тотоп ятты. Һуңынан бер талап та үтәлмәне, аслыҡ геүләп, тауыш менән башланды ла ике аҙнана шым ғына тамамланды.


text:
Автор: Муртаева Кунсылу Фазыльяновна, МАДОУ "ЦРР - детский сад «Айыукай» г. Баймак Республика Башкортостан
Башҡорт әҙәби теле – илебеҙгә туғандаш телдәр менән хоҡуҡлы милли тел. Башҡорт теле- башҡорт милли культураһының нигеҙе. Башҡорт теле хәҙерге көндә ҙур ҡаҙаныштарға эйә булған, үҫешкән, көндән- көн алға китеүсе культура тармаҡтары һанала. Балаларға белем биреүҙә туған телдең әһәмиәте ҙур, мөмкмнселектәре киң. Бала үҙ туған телендә һөйләшә, фекр йөрөтә.
Ошо тел аша кешеләр араһындағы мөнәсәбәттең иң ҡатмарлы донъяһына үтеп инә, тәбиғәт, йәмғиәт күренештәрен күреп, танып белә, улар хаҡында тәүге төшөнсәләрҙе үҙләштерә.
Туған тел баланың психикаһына туранан-тура йоғонто яһай, унда кире һәм ыңғай эмоциялар тыуҙыра, туған телдә әйтелгән һүҙ уны шатландыра, көйөндөрә һәм төрлө бәъхәстәргә тарта. Тыуған телде өйрәнеү баланың үҙ-аллы фекер йөрөтөү, һөйләү телмәрен үҫтереү, байытыу һәм формалаштырыуҙа берҙән-бер ҡорал булып тора.
Үҙ халҡының тарихы, йыр-моң күңеленә һеңеп, шул нигеҙҙә тәрбиәләнгән, тыуған ерен, ғәзиз әсәһе кеңек һөйгән, йөрәге халҡы менән бергә типкән, халҡы рухы менән, уныңмаҡсаты, үҙ хыялы, үткәне, бөгөнгөһө, киләсәге менән йәшәгән, туған теленең байлығына эйә булып, уның нескәлектәрен аңлаған, үҙенең бөтә булышын халҡына бағышлаған кеше генә тәрбиәле һәм белемле шәхес була ала.
Ғалимдар фекеренсә, бала туған телендә алған белемде бер ҡасан да онотмай. Тәүҙә балалар баҡсаһында, унан мәктәпкә киңәйтә, тәрәнәйтә, нығыта бара. Шулай итеп балаларҙа үҙ туған еренә, халҡына, унан үткәненә, ғөрөф-ғәҙәтенә, ижадына ҡыҙыҡһыныу тәрбиәләү, ихтирам уятыу, милли рухҡа нигеҙ һалыу, милли йыр-уйын-бейеү мәҡәлде туған телдә өйрәтеү мәктәпкәсә йәштән үк балаға йәш үҙенсәлектәренә ҡарап, улар ҡабул итә алған тиклем кимәлдә өйрәтелһә киләсәктә үҙенең кем икәнлеген белгән, ныҡлы рухлы булған быуын үҫәсәк, сөнки бала саҡтағы ишеткәндәр онотолмай, бала үҙенең саф, таҙа күңеленә һеңдерә, тәүге бураҙналар һалына. Башҡорт балаһына үҙ телендә белем биреү, телгә һөйөү уятыу беҙҙең төп бурысыбыҙ булып тора.
Балалар баҡсаһында бала өсөн уйын-төп эшмәкәрлек, уйын-ысынбарлыҡ. Бала уйында йәшәй, сыныға, үҙаллыҡҡа өйрәнә. Тәрбиә, уҡытыу эшен уйынһыҙ күҙ алдына ла килтереп булмай. Шуның өсөн белемгә өйрәтеү ҙә уйынһыҙ мөмкин түгел. Баланың әңҙемлеген арттырыу өсөн уйын алымын индереү, ҡулланыу киң таралған.
Бала тик уйында ғына туған телдең нескәлектәренә өйрәнә, “телдең рухын” үҙләштерә.
Туған телгә өйрәтеүҙең тағы бер мөһим бурысы булып балаларҙың һөйләү телмәрен үҫтереү тора. “Баланың мейеһе бармаҡтарының осонда урынлашҡан”, -тигән әйтем бар.
Ысынлапта бармаҡтар ни тиклем күберәк күнегеү башҡарһа, улар шул тиклем аҡыллыраҡ була. Шулай уҡ бармаҡ хәрәкәте менән телмәр ңҫеше араһында бәйләнештәр бар. Шуның өсөн, “бармаҡ уйындарын” ҡулланып телмәрҙе лә, бармаҡ эшмәкәрлегендә үҫтереп була, балала ҡыҙыҡһыныу ҙа көсөйә.
Бала нимә күрә, ишетә, күҙәтә-барыһы ла уның телмәрендә сағыла. Уның өсөн һөйләгән һүҙе-асыш, образ, бәләкәй генә әкиәт, тормош тәжрибәһе.
Телмәр үҫтереүҙә шиғыр юлдарын хор менән һөйләү мөһим роль уйнай. Ысынлап та, әгәр кескәйҙәр төрлө сараларҙа башҡалар менән бер тиң ҡатнашмаһа, үҙ-ңҙенә ышаныс юғалыуы, кәмһенеү тойғоһо уяныуы ихтимал.
Балаға туған телде өйрәткәндә бик күп алымдар өулланырға була һәм эш барышында тел өәҙерен аңлай белергә, туған телгә, уның матурлығына һөйөү уятырға бурыслыбыҙ.
Әгәр баланы бала саҡтан уҡ телгә ихтирамлы итеп тәрбиәләһәң, ул белемгә ынтылыусан, телгә зирәк, кеше менән аралашыусан булып ңҫә, телмәре лә ңҫешкән була. Туған телендә яҡшы һөйләшә белгәндә генә, бала үҙенең фекерен асыҡ, аныө һәм дөрөҫ итеп әйтеп бирә ала.
Дәрестәр балаларҙы ялҡытмапйынса, мауыҡтырғыс уйын формаһында, ҡулланма материалдар ҡулланып үткәрелһә күпкә файҙалыраҡ. Мәҫәлән, математик төшөнсә!ләрҙе өйрәтеү дәресендә балалар төрлө эштәр үтәп, “бәләгә тарыған әкиәт батырҙарын ҡотҡаралар” “урманға барып” унда осраған геройһың һорауҙарына яуап биреп, ундағы ҡоштарҙы, йәнлектәрҙе һанап, сағыштырып, урындарын билдәләп, һанарға өйрәтәләр.
Ә инде “экологик һуҡмаҡ” буйлап йөрөп бөжәк, сәскә, үҫемлектәр донъяһы менән танышалар, уларҙы һындырмаҫҡа, тапамаҫҡа, дөйөм алғанда, тәбиғәттә ңҙ-ңҙен тоторға, тәбиғәтте һаҡларға өйрәнәләр, әкиәт батырына өйрәтәләр.
Туған телде өйрәнеүҙә төрлө мәҙәни саралар, иртәлектәрҙең дә роле ҙур. Мәҫәлән, “Ҡаҙ өмәһе” “Нардуған” ..... һ.б. балалар туған телдә шиғыр, бейеү, уйын өйрәнә.
Мәҡәл аша яҡшылыҡты ямандан айырырға өйрәнә. Гөмүмән, үҙ телендә һөйләшкән бала киләсәктә лә милләтенә тоғро булып үҫәсәк!
Поделиться:


text:
Клип Elvin Grey - Йэшнэп йэшэргэ
Клип Elvin Grey - Йэшнэп йэшэргэ
Elvin Grey Йэшнэп йэшэргэ
Elvin Grey Йэшнэп йэшэргэ
Elvin Grey Йэшнэп йэшэргэ
Текст Песни Elvin Grey - Йэшнэп йэшэргэ
Слова: Эдуард Ижбаев. Музыка: Радик Юлъяkшин. Бишек сыңлауы, илау, тәүге һүҙ Юғалды эреп томан эсендә. Ғүмер акһа ла, баласаҡ һыман Саҡыра кеүек әле бөгөндә. Саҡыра кеүек әле бөгөндә. Припев: Йәшнәп йәшәргә талпына күңел. Йәшәү ҙә ерҙә - мәңгелек түгел. Уҙыр ҙа китер, аҡҡан һыу кеүек, Йөрәк серҙәрен әйтергә өлгөр. Ғүмерҙәр аға, ваҡыттар саба. Ябыҡ ишектәр асылмай ҡала. Кәҙерен бел һин һәр бер миҙгелдең, Һоҡланып өлгөр, эй сабый бала. Припев: Йәшнәп йәшәргә талпына күңел. Йәшәү ҙә ерҙә - мәңгелек түгел. Уҙыр ҙа китер, аҡҡан һыу кеүек, Йөрәк серҙәрен әйтергә өлгөр. Перевод песни на русский язык: Elvin Grey - Жизнь прожить. Скрип колыбели, плач, первые слова Исчезли, растворившись в тумане. Жизнь идет, но детство, Как будто до сих пор зовёт. Припев: Жизнь прожить, сверкая, спешит душа, Ведь жизнь на земле недолговечна. Так и пройдёт, протечёт, как вода, Успей сказать всё, что на сердце у тебя. Года идут, времена бегут, Закрытые двери остаются неоткрытыми. Цени ты каждый момент, Успей восхититься, малыш! Припев: Жизнь прожить, сверкая, спешит душа, Ведь жизнь на земле недолговечна. Так и пройдёт, протечёт, как вода, Успей сказать всё, что на сердце у тебя.
2016-11-01
2016-10-25
2016-10-25
Это любовь Elvin Grey
Только тебя Elvin Grey
Йэшнэп йэшэргэ Elvin Grey & Гузелия
Яныңа агылам Elvin Grey
Слезы на подушке Elvin Grey ft. ANN SU
Ай ли жанашым Elvin Grey
Семья Elvin Grey
Девочка моя


text:
Дмитрий Медведев муниципалитеттарҙы «таҙартыуға» саҡырҙы
Рәсәй Президенты Дмитрий Медведев Яңы йыл алдынан биргән интервьюһында муниципалитеттар араһында «таҙартыу» үткәрергә саҡырҙы. Уның фекеренсә, был түрәлектең коррупцияға иң ныҡ бирелгән секторы.
— Федераль властар был йәһәттән таҙараҡ, — тине дәүләт башлығы. – Төбәк властары араһында ла лайыҡһыҙ кешеләр һирәк осрай. Ә бына урындағы власть вәкилдәре араһында, дәүләт хеҙмәткәре үтәргә тейешле кодекс урынына, икенсе төрлө кодекс буйынса йәшәгәндәр күп. Шуға күрә урындағы властарҙа «таҙартыуҙар» үткәрергә кәрәк. Шул уҡ мәлдә ҡулға таҙа булмаған чиновниктарҙа бик йыш илебеҙҙең төп сәйәси көсө значоктары һәм билеттары булыу мөмкинлеген иҫтә тотоу зарур. Был уларҙың эштәренә күҙ йоморға тейешлекте аңлатмай. Киреһенсә, уларҙы фаш итергә һәм партия рәтенән ҡыуырға кәрәк.